
ПРАДМОВА

Беларуская вусна-паэтычная творчасць – неад’емная частка традыцыі нашага народа. Гэты каштоўны скарб дастаўся нам у спадчыну ад продкаў. Ён прайшоў доўгі шлях у сваім развіцці і з’яўляецца жывой, дзейснай з’явай і сёння, несучы праз вякі свой творчы імпульс. Бясконца зменлівы ў сваіх варыянтах і надзвычай трывалы ў светапоглядным ядры, беларускі фальклор выступае сродкам выяўлення свядомасці народа, квінтэсэнцыяй яго духоўнасці. Дзякуючы шматгадовай збіральніцкай працы вучоных-фалькларыстаў, студэнтаў-гуманітарыяў, даследчыкаў народнай традыцыі, назапашаны багатыя скарбы беларускай вусна-паэтычнай творчасці, якія акумулююцца ў архівах. Адзін з найбольш вялікіх фальклорных архіваў нашай краіны знаходзіцца ў вучэбна- навуковай лабараторыі беларускага фальклору Беларускага дзяржаўнага ўніверсітэта.

Вучэбна-навуковая лабараторыя беларускага фальклору – структурная адзінка філалагічнага факультэта БДУ. У лабараторыі вядзецца актыўная праца па некалькіх вядучых напрамках: вучэбным, навуковым, архіўным. Спалучэнне такіх маштабных відаў дзейнасці ў межах адной лабараторыі вымагае спецыяльнай падрыхтоўкі яе супрацоўнікаў і выпрацоўкі комплекснай методыкі арганізацыі працы. 

Матэрыялы дадзенага дапаможніка дазваляюць пазнаёміцца з асаблівасцямі працы лабараторыі па ўсіх напрамках дзейнасці. Дапаможнік складаецца з дзвюх частак. У частцы першай разглядаюцца два магістральныя напрамкі дзейнасці лабараторыі – вучэбная і навуковая работа. 
Прыярытэтнай для вучэбна-навуковай лабараторыі беларускага фальклору БДУ з’яўляецца вучэбная работа са студэнтамі, якія праходзяць фальклорную практыку як па месцы жыхарства, так і ў межах самой лабараторыі. Асаблівасці гэтага напрамку дзейнасці лабараторыі раскрываюцца ў раздзеле «Вучэбная работа ў лабараторыі». 

Каб падрыхтаваць студэнтаў-першакурснікаў да летняй фальклорнай палявой практыкі, супрацоўнікамі лабараторыі быў распрацаваны асобны  практыкум, які сябе добра зарэкамендаваў і аказаў заўважны станоўчы ўплыў на якасць студэнцкіх справаздач.

Студэнцкая фальклорная практыка ў вучэбна-навуковай лабараторыі праводзілася з 2005
 па 2013
 гады. За гэты час з дапамогай студэнтаў супрацоўнікі лабараторыі стварылі рэестр рэгіянальнага архіва, укаранілі інавацыйныя метады па камеральнай апрацоўцы матэрыялаў жанравага архіва, працягнулі алічбоўку аўдыёзапісаў на бабінах і аналагавых аўдёкасетах
. Арганізацыя фальклорнай практыкі ў лабараторыі з’яўлялася адной з найбольш працаёмкіх задач. Супрацоўнікамі вучэбна-навуковай лабараторыі беларускага фальклору БДУ загадзя рыхтаваўся пэўны аб’ём работы ў кожным з пяці архіваў лабараторыі: рэгіянальным, жанравым, аўдыя- і відэаархівах, архіве іншых народаў свету. Студэнцкая праца ў кожным з архіваў мела сваю спецыфіку і адпаведныя патрабаванні, якім прысвечаны асобны раздзел дапаможніка.

І фальклорны практыкум, і фальклорная практыка цалкам забяспечаны інфармацыйна-метадычнымі матэрыяламі, падрыхтаванымі супрацоўнікамі вучэбна-навуковай лабараторыі беларускага фальклору і фалькларыстамі кафедры тэорыі літратуры і апублікаванымі ў адпаведных вучэбных праграмах і шэрагу метадычных дапаможнікаў для студэнтаў-філолагаў.

З моманту свайго стварэння лабараторыя вядзе актыўную навуковую дзейнасць у галіне фалькларыстыкі. Гэты напрамак працы вучэбна-навуковай лабараторыі беларускага фальклору БДУ асвятляецца ў раздзеле «Навуковая дзейнасць лабараторыі». На базе лабараторыі распрацаваны шэраг навуковых праектаў рознай ступені складанасці: ад аднагадовых вузкаспецыяльных тэм да буйных шматгадовых дзяржаўных праграм. Вынікі праведзеных фалькларыстычных даследаванняў знайшлі сваё адлюстраванне ў шматлікіх публікацыях і выступленнях супрацоўнікаў лабараторыі на канферэнцыях.
Лабараторыя з’яўляецца арганізатарам некалькіх міжнародных навуковых канферэнцый па фалькларыстыцы і этналінгвістыцы, а разам з кафедрай тэорыі літаратуры на грамадскіх пачатках праводзіць рэспубліканскія фалькларыстычныя «Шырмаўскія чытанні». З 2007 г. лабараторыя ўдзельнічае ў правядзенні навуковых круглых сталоў, навукова-метадычных семінараў, прысвечачых актуальным праблемам тэорыі беларускага фальклору, а таксама выкладання фальклору, міфалогіі, этналогіі ў ВНУ і іншых навучальных установах.

Другую частку дапаможнікаскладаюць раздзел «Архіўная работа ў лабараторыі» і шэраг дадаткаў, а таксама спіс літаратуры, у якім змешчаны сумесныя публікацыісупрацоўнікаў ВНЛБФ і фалькларыстаў кафедры тэорыі літаратуры. 
Раздзел «Архіўная работа ў лабараторыі» прысвечаны апісанню структуры фальклорнага архіва лабараторыі і асаблівасцям арганізацыі працы ў ім. Намаганні супрацоўнікаў лабараторыі скіраваны на мадэрнізацыю працэсу апісання і захавання фальклорных твораў, карыстання архіўнымі фондамі і прапаганду беларускай культурнай спадчыны ў свеце. Асобны раздзел дапаможніка знаёміць з працэсам камп’ютарызацыі фальклорнага архіва лабараторыі, стварэння электроннай базы дадзеных фальклорных матэрыялаў, надзвычай запатрабаванай у сённяшні час паскоранага развіцця інфармацыйных тэхналогій.

Дапаможнік змяшчае ілюстрацыі, метадычныя і дапаможныя матэрыялы, адрасаваныя выкладчыкам ВНУ, супрацоўнікам архіваў вусна-паэтычнай творчасці і асабліва студэнтам-філолагам, якія рыхтуюцца да паспяховага праходжання фальклорнай практыкі.
Вучэбна-навуковая лабараторыя беларускага фальклору, нягледзячы на сталы ўзрост сваёй папярэдніцы, навукова-даследчай лабараторыі, якая праіснавала 20 гадоў, з’яўляецца досыць маладой структурнай адзінкай філалагічнага факультэта. За больш чым дзесяцігадовую працу пасля рэарганізацыі ў лабараторыі працавалі ў асноўным маладыя перспектыўныя супрацоўнікі, якія вучыліся ў магістратуры і аспірантуры і нават абаранілі кандыдацкія дысертацыі. Некаторыя з іх ужо працуюць у іншых установах і структурных адзінках філалагічнага факультэта, аднак мы аддаем павагу іх працы і прыводзім у дадзеным дапаможніку іх напрацоўкі з адпаведнай спасылкай, такім чынам падкрэсліваючы унёсак у агульную  справу. Сярод нашых былых супрацоўнікаў ёсць і аўтары гэтага дапаможніка, а менавіта метадыст лабараторыі В. К. Каратай, к.ф.н., дацэнт Т. В. Лук’янава (дацэнт кафедры тэорыі літаратуры БДУ) і уладальнік атэстата даследчыка Ю. Ю. Атрошчанка (настаўнік беларускай мовы і літаратуры Навіцкавіцкай сярэдняй школы Камянецкага раёна Брэсцкай вобласці).
Аўтары выказваюць падзяку лабаранту 1 катэгорыі вучэбна-навуковай лабараторыі беларускага фальклору Веры Сяргееўне Дзянісенка за дапамогу ў падрыхтоўцы выдання да друку (унясенне карэктарскіх правак у рукапіс).
АБ  ВУЧЭБНА-НАВУКОВАЙ  ЛАБАРАТОРЫІ

БЕЛАРУСКАГА  ФАЛЬКЛОРУ  БДУ

(даведка)

Год заснавання лабараторыі – 2005 г.

Загадчык лабараторыі: кандыдат філалагічных навук, дацэнт Марозава Т. А.

Вучэбна-навуковая лабараторыя беларускага фальклору была ўтворана загадам па БДУ на базе навукова-даследчай лабараторыі беларускага фальклору і дыялекталогіі (функцыянавала з 1985 г.) 1 красавіка 2005 года на бюджэтнай аснове фінансавання (упершыню ў гісторыі) у складзе вучэбнай і навуковай частак. У навукова-даследчай лабараторыі беларускага фальклору і дыялекталогіі атрымала сваё развіццё ўніверсітэцкая фалькларыстычная навуковая школа, якая бярэ пачатак з 1970 года. У розныя гады ў лабараторыі беларускага фальклору і дыялекталогіі распрацоўваліся ўсе асноўныя напрамкі школы: лакальна-рэгіянальнага вывучэння нацыянальнага фальклору (тэарэтычную аснову заклалі кандыдаты філалагічных навук, дацэнты Вера Захарава, Рыма Кавалёва, Васіль Ліцьвінка); адукацыйна-культуралагічнай інтэрпрэтацыі фальклору як асновы этнічнай і традыцыйнай культуры народа (актыўна распрацоўваў кандыдат філалагічных навук Васіль Ліцьвінка); этналінгвістыкі (тэарэтычны падмурак закладзены кандыдатам філалагічных навук, дацэнтам Мікалаем Антропавым). У навукова-даследчай лабараторыі беларускага фальклору і дыялекталогіі працавалі Васіль Ліцьвінка (кіраваў лабараторыяй на працягу 20 гадоў), Галіна Кутырова, Вера Астрэйка, Мікалай Антропаў, Анатоль Літвіновіч, Ларыса Сяргун, Людміла Марушкевіч, Мікола Котаў, Уладзімір Раговіч, Марына Харчанка, Людміла Дарашэнка, Валянціна Трайкоўская, Ігар Запрудскі, Рыма Кавалёва, Алена Шырына, Ірына Мячыкава, Мікалай Сірата, Юрый Выдронак, Віктар Каратай, чыя пачэсная праца выявілася ў збіральніцкай і выдавецкай дзейнасці. Яны заклалі традыцыі, якія з’яўляюцца трывалым фундаментам для працы новага пакалення супрацоўнікаў вучэбна-навуковай лабараторыі беларускага фальклору.
Навуковыя напрамкі даследаванняў:
– сацыядынаміка фальклору;

– фенаменалогія фальклорных жанраў;

– фальклор і фэнтэзі;

– індаеўрапейскія карані беларускага фальклору;

– сучасны гарадскі фальклор;

– інфармацыяйныя тэхналогіі ў захаванні матэрыялаў архіваў фальклорнай творчасці.
Вучэбная дзейнасць:

– дапамога ў арганізацыі і правядзенні фальклорнага практыкуму (кансультацыі студэнтаў) і студэнцкай фальклорнай практыкі (палявой і ў архівах лабараторыі) і выніковых мерапрыемстваў па практыцы (круглага стала «Фальклор, час і мы»);

– падрыхтоўка да выдання вучэбна-метадычных дапаможнікаў і праграм па фальклорнай практыцы;

– забеспячэнне наглядным фальклорным матэрыялам заняткаў па фалькларыстыцы.

Супрацоўнікі лабараторыі прымалі актыўны ўдзел у навуковых канферэнцыях і сімпозіўмах у Вялікабрытаніі (Уэльс, Шатландыя), Германіі, Расіі, Украіне. 

Сёння ў лабараторыі працуюць:

загадчык

Марозава Т. А. (кандыдат філалагічных навук. дацэнт)

метадысты

Біруля К. В. (магістр філалогіі)

Валошчык І. Л.

лабаранты 1-й катэгорыі

Дзянісенка В. С. (уладальнік дыплома даследчыка)

Латышкевіч М. Ю. (магістр філалогіі,

уладальнік дыплома даследчыка)

вядучы навуковы супрацоўнік 

Кавалёва Р. М. (кандыдат філалагічных навук, дацэнт)

навуковы супрацоўнік 

Палукошка В. І. (магістр філалогіі)

 ВУЧЭБНАЯ РАБОТА  Ў  ЛАБАРАТОРЫІ

1. АРГАНІЗАЦЫЯ  І  ПРАВЯДЗЕННЕ  ФАЛЬКЛОРНАГА  ПРАКТЫКУМУ  ЯК  ПАДРЫХТОЎЧЫ ЭТАП  ДА  ПРАВЯДЗЕННЯ СТУДЭНЦКАЙ  ПРАКТЫКІ  ПА  ФАЛЬКЛОРУ
Фальклорная практыка студэнтаў філалагічнага факультэта з 60-х гадоў ХХ ст. з’яўляецца неад’емнай часткай вучэбнага працэсу пры падрыхтоўцы спецыялістаў-філолагаў па спецыяльнасцях 1-21 05 01 «Беларуская філалогія», 1-21 05 02 «Руская філалогія» і 1-21 05 04 «Славянская філалогія»
, што занатавана ў Агульнаадукацыйным стандарце і Тыпавым вучэбным плане. У Стандарце таксама пазначана, што сярод відаў праходжання фальклорнай практыкі магчыма арганізацыя працы студэнтаў як у архіўных фальклорных фондах пры кафедры, якая ажыццяўляе практыку ў ВНУ, так і па індывідуальных праграмах (што датычыцца замежных студэнтаў) [гл. дадатак 1].

Фальклорная практыка студэнтаў БДУ з 1994 года ажыццяўляецца самастойна па месцы жыхарства з прадстаўленнем справаздачы аб выніках збіральніцкай дзейнасці. Планавыя палявыя экспедыцыі з таго часу здзяйснялі толькі супрацоўнікі навукова-даследчай лабараторыі беларускага фальклору і дыялекталогіі філалагічнага факультэта, на базе якой у красавіку 2005 года была створана вучэбна-навуковая лабараторыя. Вопыт працы выкладчыкаў-фалькларыстаў кафедры тэорыі літаратуры БДУ па падрыхтоўцы студэнтаў да самастойнай палявой практыкі на працягу больш як 10 гадоў паказаў, што для плённага праходжання практыкі не заўсёды дастаткова правядзення кансультацый студэнтаў з кіраўнікамі груп. Год за годам прыблізна палова студэнтаў ад агульнай колькасці мелі значныя праблемы пры падрыхтоўцы выніковай справаздачы па практыцы і вымушаны былі згаджацца з невысокай адзнакай ці старанна перарабляць справаздачныя матэрыялы. Спробы выкладчыкаў палепшыць сітуацыю рабіліся неаднаразова: на кафедры існавала ўзорная папка, у якой былі сабраны выдатна аформленыя матэрыялы практыкі; кожнаму выдавалася праграма-апытальнік з правіламі афармлення; праводзіліся дадатковыя кансультацыі, але сітуацыя выпраўлялася марудна і не заўсёды дасягаўся чаканы вынік.

Пасля стварэння вучэбна-навуковай лабараторыі беларускага фальклору рашэннем кафедры тэорыі літаратуры на пасяджэнне савета філалагічнага факультэта была вынесена прапанова аб вылучэнні супрацоўнікам лабараторыі беларускага фальклору дадатковых гадзін на ажыццяўленне падрыхтоўчага этапу практыкі. Тады ж ішла гаворка і аб аплаце супрацоўнікам працы са студэнтамі падчас самой практыкі ў лабараторыі. Рашэнне савета факультэта было прынята на карысць пададзеных кафедрай тэорыі літаратуры прапаноў, аднак з наступнымі папраўкамі: па-першае, дадатковых гадзін на падрыхтоўку да правядзення фальклорнай практыкі ў тыпавым вучэбным плане не прадугледжана, але іх можна вылучыць ад агульнай колькасці запланаваных гадзін кожнаму кіраўніку практыкі; па-другое, вылучыць пагадзінную аплату супрацоўнікам лабараторыі, якія будуць ажыццяўляць фальклорную практыку ў лабараторыі паводле папярэдняй дамоўленасці дэканата з вучэбна-метадычным аддзелам БДУ. Адпаведна супрацоўнікі лабараторыі як кіраўнікі груп па фальклорнай практыцы атрымалі магчымасць па загадзе рэктара ажыццяўляць усе этапы арганізацыі і правядзення практыкі, у тым ліку выстаўляць адзнакі. Ажыццявіць усё гэта раней, калі існавала навукова-даследчая лабараторыя, было немагчыма па прычыне прыналежнасці лабараторыі да навукова-даследчай часткі БДУ, а не да вучэбна-дапаможнай, як цяпер.

На працягу года былі вырашаны тэхнічна-арганізацыйныя пытанні па ўкараненні рашэння вучонага савета філалагічнага факультэта. У выніку ў 2007 годзе была распрацавана новая форма падрыхтоўчай работы да праходжання вучэбнай практыкі – фальклорны практыкум, што знайшло сваё адлюстраванне ў вучэбнай праграме «Фальклорная практыка» (2009)
.

Мэта правядзення практыкуму – пазнаёміць кожнага студэнта з афармленнем выніковых справаздач па фальклорнай практыцы, з запісанымі фальклорнымі творамі, з сістэмай захавання фальклорных адзінак у архіўных фондах, складаннем рэестравых ведамасцей уліку матэрыялаў, увогуле – з працай рэгіянальнага, жанравага, аўдыя- і відэаархіваў, а таксама архіва іншых народаў свету.
База правядзення практыкуму – вучэбна-навуковая лабараторыя беларускага фальклору. Паколькі памяшканні лабараторыі адначасова з’яўляюцца сховішчам архіўных матэрыялаў, у адным пакоі можна прыняць на практыкум максімальна палову групы – 15 чалавек.

Падрыхтоўка практыкуму мае сваю спецыфіку. Па-першае, правядзенне заняткаў па магчымасці набліжана да сярэдзіны (радзей – канца) семестра, каб у студэнтаў, з аднаго боку, была магчымасць вызначыцца з відам праходжання практыкі, з другога – атрыманыя на практыкуме веды можна было б дадаткова замацаваць, наведаўшы лабараторыю яшчэ раз па жаданні. Па-другое, старасты падаюць спісы груп і вызначаюць зручны час для праходжання практыкуму пасля асноўных заняткаў. Паколькі групы падзяляюцца на падгрупы, то працягласць ажыццяўлення практыкума для супрацоўнікаў лабараторыі расцягваецца на месяц і болей. Па-трэцяе, на аснове згаданай інфармацыі супрацоўнікі лабараторыі складаюць графік наведвання практыкуму на кожную падгрупу, які паведамляецца старастам. Старасты адказваюць за з’яўленне падгрупы на правядзенне заняткаў у вызначаны час.

Асноўны метадычны прынцып, на якім заснавана правядзенне фальклорнага практыкуму, – нагляднасць.

Правядзенне практыкуму ажыццяўляецца супрацоўнікамі лабараторыі, якія добра валодаюць інфармацыяй па структуры архіваў і ведаюць спецыфіку працы ў кожным з іх. Аднак задача практыкуму не зводзіцца толькі да знаёмства з архівамі, хаця гэтаму прысвечана значная частка часу. Звышзадача пры правядзенні практыкуму – найперш зацікавіць студэнтаў у прыняцці рашэння на карысць самастойнай палявой практыкі, дапамагчы ім усвядоміць важнасць, неабходнасць і запатрабавальнасць менавіта збіральніцкай дзейнасці. Дзеля гэтага выкарыстоўваюцца наглядныя сродкі – праслухоўванне аўдыязапісаў з аўтэнтычнымі спевамі беларусаў, прагляд фотаздымкаў і электронных відэазапісаў выканаўцаў, знаёмства з электронным рэестрам вопісу архіваў, у якіх пазначана графа «збіральнік» – гэта значыць, што прозвішча студэнта назаўсёды застанецца ў базе звестак збіральнікаў нацыянальнай фальклорнай спадчыны, а з часам, магчыма, трапіць у зборнікі з выдадзенымі матэрыяламі.

Другая задача, якую вырашаюць супрацоўнікі лабараторыі пры правядзенні фальклорнага практыкуму, – патлумачыць неабходнасць афармлення кожнага складніка справаздачы, пазначанага ў метадычным дапаможніку «Фальклорная практыка: метадычныя рэкамендацыі і праграма-апытальнік» (2009) (тытульны ліст, змест па жанрах з указаннем колькасці адзінак кожнага жанру, дзённік назіранняў па днях практыкі з тэкстамі твораў, электронныя базы дадзеных населеных пунктаў, дзе збіраўся фальклор; картка збіральніка, аўдыя- ці відэазапісы з вопісам твораў і афармленнем вокладкі, рэестравая ведамасць уліку запісаных матэрыялаў, дыск (або USB-флэш-накапляльнік з электроннымі матэрыяламі). Паколькі ў гэты момант студэнты знаходзяцца ў рэгіянальным архіве, ім дэманструюцца папкі з матэрыяламі, узятымі з шафаў, у тым ліку вопісы да дыскаў, аўдыя - і відэакасет.

Дасягненне трэцяй задачы патрабуе знаёмства з архівамі лабараторыі. З аднаго боку, гэта тэхнічная патрэба (архіў знаходзіцца ў розных аўдыторыях і кабінетах філалагічнага факультэта), з другога – дадатковы аргумент на карысць разумення студэнтамі неабходнасці дэталёвага афармлення справаздачы. Яны наглядна бачаць, якім чынам захоўваюцца карткі ў архіве, як яны апрацоўваюцца, чаму важна дакладна вызначыць жанр, афармляць інфармацыйныя карткі, базы дадзеных і інш.

Чацвёртая задача практыкуму – перасцерагчы студэнтаў ад магчымага выкарыстання твораў з анталогій і няўдалага афармлення справаздачы. Дзеля гэтага дэманструюцца папкі з матэрыяламі, адхіленымі кіраўнікамі практыкі па вышэйзгаданых прычынах, каб студэнты маглі ўвачавідкі пазнаёміцца з магчымымі заўвагамі, а пасля гэтага супаставіць свае назіранні з афармленнем узорнай папкі. 

Нарэшце, пятая задача правядзення практыкуму накіравана на знаёмства студэнтаў з тымі відамі работы, якія прымяняюцца падчас летняй практыкі ў лабараторыі. Супрацоўнікі падкрэсліваюць важнасць усіх відаў дзейнасці, якія будуць прапанаваны студэнтам, дакладна характарызуюць этапнасць выканання работ, неабходнасць падрыхтоўкі дзённіка назіранняў па кожным дні практыкі. У выніку студэнты павінны зразумець, што палёгкі ў працы ў лабараторыі няма, нягледзячы на тое, што пры гэтым не трэба вырашаць праблему з пошукам інфармантаў і ўсталявання з імі кантакту. Адпаведна пры напісанні заявы на праходжанне практыкі студэнт будзе праінфармаваны і можа свядома выбраць тую форму дзейнасці, якая яму больш падыходзіць.
Такім чынам, фальклорны практыкум складаецца з дзвюх частак – тэарэтычнай і практычнай.

Тэарэтычная частка – гэта ўласна практыкум. Тут студэнты маюць магчымасць пазнаёміцца з усімі нюансамі праходжання фальклорнай практыкі: формамі і тэрмінамі, асноўнымі патрабаваннямі да афармлення справаздачных матэрыялаў. З гэтай мэтай падрабязна і наглядна вывучаюцца ўсе складнікі справаздачы па фальклорнай практыцы, разглядаюцца асноўныя правілы збірання і запісу фальклорных адзінак. Акрамя гэтага, студэнтам дапамогуць сарыентавацца ў тэарэтычных пытаннях, метадычных выданнях па профілі, а таксама больш падрабязна раскажуць пра гісторыю, структуру і спецыфіку працы вучэбна-навуковай лабараторыі беларускага фальклору.

Для лепшага засвойвання неабходнага матэрыялу, палягчэння працэсу падрыхтоўкі да наступнага этапа фальклорнага практыкуму і самой практыкі студэнтам прапануецца электронная папка «Фальклорны практыкум», у якой змяшчаюцца наступныя дадатковыя матэрыялы:

1. Узорная папка (прыклад справаздачы па фальклорнай практыцы з усімі неабходнымі складнікамі: карткай збіральніка, базай дадзеных, рэестрам і дзённікам);

2. Вучэбна-метадычны дапаможнік «Фальклорная практыка: метадычныя рэкамендацыі і праграма-апытальнік» (2009; аўтары –Р. М. Кавалёва, В. В. Прыемка, Т. А. Марозава);

3. Узор размяшчэння матэрыялаў для базы дадзеных;

4. Тры памяткі: «Жанры і віды беларускага фальклору (разгорнута)», «Жанры і віды беларускага фальклору (схемы)», «Жанры і віды беларускага фальклору (у агульным)» [гл. дадатак 2];
5. Адрас сайта лабараторыі і электроннага альманаха «Дзьмухавец», дзе змешчаны лепшыя запісы з фальклорных практык апошніх гадоў і рэтраматэрыялы;

6. Пытанні да прамежкавага заліку і тэсты.

Прамежкавы залік – практычная частка ці другі этап фальклорнага практыкуму. Праводзіцца з мэтай дыягностыкі і карэкцыі (пры неабходнасці) узроўню засвойвання атрыманых ведаў.

Для паспяховай здачы заліку студэнт павінен лаканічна адказаць на два пытанні ў білеце. Адно з якіх – тэарэтычнае (жанрава-відавая сістэма беларускага фальклору), а другое – практычнае (патрабаванні да збірання фальклору і афармлення справаздачы па фальклорнай практыцы). У якасці альтэрнатыўнай формы заліку выкарыстоўваецца таксама тэсціраванне. Супрацоўнікі лабараторыі склалі тэставыя заданні па праблемных пытаннях афармлення справаздачы па фальклорнай практыцы, якія і прапануюцца студэнтам на прамежкавым заліку па фальклорным практыкуме.

Вопыт, хаця і невялікі, правядзення фальклорнага практыкуму паказаў, што гэта форма падрыхтоўкі да вучэбнай практыкі студэнтаў-філолагаў мае сваю прадуктыўнасць, хаця і не вырашае поўнасцю ўсіх цяжкасцяў і пытанняў. Аднак калектыў супрацоўнікаў лабараторыі ўпэўнены: каб пераадолець шлях, па ім трэба ісці. Сумеснае рашэнне складаных пытанняў разам з выкладчыкамі фальклору кафедры тэорыі літаратуры і пастаяннае ўдасканаленне метадычных падыходаў да арганізацыі і правядзення фальклорнага практыкуму – аснова эфектыўнасці дадзенай формы падрыхтоўкі да ажыццяўлення гэтага віду вучэбнай практыкі.

ПЫТАННІ  ДА ЗАЛІКУ  ПА  ФАЛЬКЛОРНЫМ  ПРАКТЫКУМЕ

Пытанні па жанрава-відавой сістэме беларускага фальклору

1. Тэматычныя разнавіднасці замоў уключаюць…

2. Да зімовага цыкла каляндарна-абрадавай паэзіі беларусаў адносяцца наступныя жанры…

3. Да веснавога цыкла каляндарна-абрадавай паэзіі беларусаў адносяцца наступныя жанры…

4. Да летняга цыкла каляндарна-абрадавай паэзіі беларусаў адносяцца наступныя жанры…

5. Да восеньскага цыкла каляндарна-абрадавай паэзіі беларусаў адносяцца наступныя жанры…

6. Каму прысвячаліся хрэсьбінныя і вясельныя песні?

7. У склад малых жанраў беларускага фальклору ўваходзяць…

8. Разнавіднасцямі выслоўяў з’яўляюцца…

9. Фальклорная проза беларусаў уключае…Казкавая фальклорная проза беларусаў уключае…

10. Няказкавая фальклорная проза беларусаў уключае …

11. Дыскурсіўная фальклорная проза беларусаў уключае …

12. Пазаабрадавая паэзія беларусаў складаецца з…

13. Жанравыя разнавіднасці карагодных песень (карагодаў) уключаюць...

14. Жанравыя разнавіднасці баладных песень (баладаў) уключаюць…

15. Народна-драматычнае мастацтва беларусаў уключае…

16. Тэматычны склад духоўных вершаў беларусаў уключае…

17. Дзіцячы фальклор беларусаў: творы для дзяцей (пералічыце) і творы дзяцей (пералічыце).

18. Сучасны гарадскі фальклор беларусаў: вусныя формы (пералічыце).

19. Сучасны гарадскі фальклор беларусаў: пісьмовыя формы (пералічыце).

ПЫТАННІ  ПА  АФАРМЛЕННІ  СПРАВАЗДАЧЫ

ПА  ФАЛЬКЛОРНАЙ  ПРАКТЫЦЫ

1. У склад справаздачы ўваходзяць (афармленне ў рукапісным і электронным варыянтах)…

2. На тытульным лісце і адваротным баку вокладкі змяшчаецца…

3. Што павінна быць адлюстравана ў дзённіку (змест і афармленне)?

4. Змест дзённіка – як правільна яго аформіць?

5. Творчае афамленне дзённіка: якім яно можа быць?

6. Асаблівасці афармлення карткі збіральніка.

7. Афармленне аўдыя- і відэазапісаў.

8. Асаблівасці складання рэестравай ведамасці ўліку матэрыялаў (або рэестру).

9. Ахарактарызуйце файл «База даных вёскі…»
10. Якіх патрабаванняў да запісу фальклорных матэрыялаў трэба прытрымлівацца?

11. Што трэба лічыць фальклорнай адзінкай?

12. Што ў фалькларыстыцы разумеецца пад пашпартызацыяй? Чаму важна ўказваць усе складнікі?

13. Дапаможнік па фальклорнай практыцы складаецца з наступных структурных частак…

14. На што трэба звярнуць увагу пры афармленні запісу расшыфраванай песні?

15. За што можна атрымаць дадатковыя балы па фальклорнай практыцы?

16. За што можа быць зніжана адзнака па фальклорнай практыцы?

17. Афармленне вопісаў дыска. У якім выпадку трэба рабіць вопіс на адваротным баку вокладкі дыска?

18. Роля чарнавых запісаў.

19. Укажыце парадак запісу інфармацыі на касету, дыктафон, электронныя носьбіты.

ПРАГРАМА  ФАЛЬКЛОРНАГА  ПРАКТЫКУМУ

ТЛУМАЧАЛЬНАЯ  ЗАПІСКА

У агульнай сістэме падрыхтоўкі настаўніка-славесніка значнае месца займае народная творчасць, якая, як вядома, мае не толькі адукацыйнае, але і вялікае выхаваўчае значэнне. Яна вучыць лепш разумець жыццё народа, пашырае кругагляд і светапогляд маладых людзей, садзейнічае развіццю ў іх творчай фантазіі, прымушае любіць і шанаваць роднае слова.

Вывучыць вусна-паэтычную творчасць народа ва ўсім аб’ёме немагчыма толькі ў рамках лекцыйна-практычнага курса і з дапамогай  падручніка. Яе можна ўсвядоміць, зразумець, адчуць прыгажосць, спасцігнуць глыбокія фальклорныя працэсы, што адбыліся на працягу стагоддзяў і ў цяперашні час, пры спалучэнні набытых тэарэтычных ведаў па прадмеце з непасрэднымі палявымі даследаваннямі ў час вучэбнай практыкі і спецыяльных экспедыцый.

Зараз ўсё больш увагі ў ВНУ краіны надаецца фалькларыстычнай экспедыцыйна-практычнай рабоце, якая не толькі развівае цікавасць у студэнтаў да фальклору, дапамагае ім выпрацаваць навыкі правільнага запісу вусна-паэтычных твораў, але ў той жа час садзейнічае паляпшэнню спецыялізацыі будучых выкладчыкаў мовы і літаратуры, фалькларыстаў-даследчыкаў, узбагачае іх веды аб сучасным стане традыцыйнага фальклору ў розных мясцовасцях.

Менавіта таму і прапануецца праводзіць спецыяльныя заняткі па методыцы збірання і навуковай апрацоўцы фальклорных матэрыялаў (фальклорны практыкум).

Адна з асноўных задач фальклорнага практыкуму – сістэматызаваць і паглыбіць веды студэнтаў, атрыманыя імі ў час лекцый і практычных заняткаў па асноўных жанрах і відах фальклорных твораў, падрыхтаваць першакурснікаў да самастойнай навукова-практычнай, вучэбна-даследчай работы ў час палявой практыкі па вусна-паэтычнай народнай творчасці.

Спецыяльныя заняткі фальклорнага практыкуму не дубліруюць практычных па адпаведным курсе. Яны маюць на мэце: 

– пазнаёміць студэнтаў з асноўнымі задачамі фальклорнай практыкі, з гісторыяй збіральніцкай работы ў тым рэгіёне, дзе будуць працаваць практыканты, а таксама з важнейшымі асобнымі публікацыямі і зборнікамі беларускага фальклору далёкага мінулага і нядаўняга часу; 

– скіраваць практыкантаў на вывучэнне матэрыялаў, якія датычацца гістарычнага мінулага і этнаграфіі, дыялектна афарбаванай мовы насельніцтва той мясцовасці, дзе будзе праводзіцца фалькларыстычнае даследаванне, і, галоўнае, на цвёрдае засваенне методыкі запісаў твораў розных фальклорных жанраў, на правільнае афармленне сабраных матэрыялаў для захавання ў архіве;
– паказаць сучасны стан народнай творчасці ў цэлым і адзначыць цікавасць да фальклору і мастацкай самадзейнасці розных сацыяльных груп насельніцтва ва ўмовах навукова-тэхнічнай рэвалюцыі, высокага тэмпу індустрыялізацыі і ўрбанізацыі; 

– даць уяўленне будучым філолагам аб прынцыпах адбору, сістэматызацыі і падрыхтоўкі фальклорных тэкстаў да друку ў залежнасці ад тыпу выдання; 

– пазнаёміць з асновамі фальклорнай тэксталогіі;

– навучыць студэнтаў-практыкантаў складанню навуковых каментарыяў да фальклорных тэкстаў і адбору неабходнага матэрыялу для наглядных дапаможнікаў і метадычных распрацовак, а таксама для стварэння розных каталогаў і бібліяграфічных паказальнікаў архіўнага захавання фальклорных запісаў;

– скіраваць будучых настаўнікаў на вядзенне краязнаўчай работы ў школе і стацыянарнае фалькларыстычнае даследаванне пэўнай мясцовасці;

– выпрацаваць навыкі і ўменні па выкарыстанні тэхнічных сродкаў у працэсе збору і навуковай апрацоўкі фальклорных твораў;

– падрыхтаваць студэнтаў да самастойнага адбору неабходнага матэрыялу для выступлення ў час практыкі і экспедыцыі ў мясцовым друку, па радыё, тэлебачанні з мэтай прапаганды збірання і захавання неацэннай скарбніцы нацыянальнага фальклору;

– грунтоўна вывучыць асноўную фалькларыстычную літаратуру па агульнатэарэтычных пытаннях і спецыфіцы асобных жанраў.

ЗМЕСТ ПРАГРАМЫ

1. Уводзіны

Мэты і задачы фальклорнай практыкі. Яе падрыхтоўка і арганізацыя правядзення. Уплыў практычнай работы студэнтаў па збіранні вусна-паэтычных твораў на павышэнне далейшага прафесіянальнага ўзроўню. Выхаваўчае значэнне фальклорнай практыкі. Яе роля ў прапагандзе вуснай народнай творчасці. Навуковыя фальклорныя экспедыцыі і іх значэнне ў збіральніцкай практыцы мінулага і сучаснасці. Вынікі экспедыцый Расійскай Акадэміі навук па збіранні беларускага фальклору ў канцы XVIII i XIX стагоддзях. Арганізацыйная і збіральніцкая работа ў гэты перыяд у Расіі і Беларусі. Стан вывучанасці традыцыйнага фальклору ў рэгіёне (вобласці) правядзення практыкі або экспедыцыйнай работы:

– дарэвалюцыйная і сучасная збіральніцкая практыка ў адпаведнай мясцовасці;

– вопыт складання фальклорных карт абласцей (практычныя заданні студэнтам).

Экспедыцыйныя і стацыянарныя даследаванні фалькларыстамі мінулага і сучаснасці рэгіёнаў, запланаваных для правядзення практыкі. Фалькларысты, якія пабывалі ў адпаведных раёнах.

Аб’ём работы і аб’ект даследавання. Сучасныя патрабаванні да збіральніцкай дзейнасці фалькларыстаў. Паняцце аб палявой фалькларыстыцы. Экспедыцыйна-палявыя даследаванні ў наш час. Стацыянарныя і маршрутныя экспедыцыі. Іх роля ў вывучэнні сучаснага фальклорнага працэсу. Праблемы збірання і навуковай апрацоўкі беларускай народнай вусна-паэтычнай творчасці на сучасным этапе. Азнаямленне з агульным планам фальклорных экпедыцыйных работ у рэспубліцы і памяткай збіральнікам фальклору.

Улік рэгіянальных асаблівасцей народнай паэзіі беларусаў і суседніх славянскіх народаў пры зборы і апрацоўцы матэрыялаў. Праблема выяўлення рэгіянальных асаблівасцей беларускага фальклору. Бытаванне фальклору суседніх славянскіх народаў на тэрыторыі Беларусі. Беларускі фальклор у суседніх рэспубліках. Беларускі фальклор у Сібіры і іншых аддаленых ад Беларусі абласцях РФ. Гісторыя яго бытавання. Агульныя рысы і рэгіянальныя асаблівасці вусна-паэтычных твораў розных раёнаў этнічнага памежжа. 

Літаратура па палявой фалькларыстыцы. Азнаямленне з найноўшымі навуковымі працамі па фальклоры і этнаграфіі, выданнямі фальклорных твораў (рэгіянальнымі, жанрава-тэматычнымі, акадэмічнымі і інш.), з рэгіянальнымі крыніцамі народнай паэзіі і некаторых нацыянальнасцей. 

2. Методыка апытвання насельніцтва і запісу вусна-паэтычных твораў розных жанраў

Падрыхтоўка да размовы з мясцовымі жыхарамі. Тыпы інфармантаў. Методыка работы з імі. Метад анкетавання. Яго станоўчыя і адмоўныя бакі. Складанне прыкладнай анкеты для апытання насельніцтва. Складанне плана-маршруту для кожнай рабочай падгрупы па будучым абследаванні населеных пунктаў, улічваючы наведванне іх папярэднімі збіральнікамі. Складанне спецыяльных памятак для цяперашніх збіральнікаў, якія пойдуць па слядах фалькларыстаў мінулага часу. Складанне картатэкі геаграфічнай, жанрава-тэматычнай, па збіральніках і выканаўцах для даследуемага рэгіёна.

Агульныя патрабаванні да запісаў фальклорных твораў. Дакладнасць запісу. Захаванне асаблівасцей дыялекту або мясцовай гаворкі. Правільнае размяшчэнне тэкстаў пры перанясенні іх у «чыставікі». Дакладнасць і паўната пашпартызацыі тэкста. Дадатковыя звесткі да «пашпарта» аб распаўсюджанасці твора, сувязі з гістарычнымі падзеямі, абрадамі і г. д., асаблівасці магнітафонных запісаў і апрацоўка магнітафоннай стужкі (у архіве), а таксама аўдыё на сучасных носьбітах (на смартфонах, тэлефонах, флэшках). Характарыстыка тыповых пралікаў і ўпушчэнняў пры запісах і афармленні матэрыялаў у час папярэдніх практык. Спецыфіка вядзення палявых дзённікаў і афармленне ў іх адказаў па апытальніках, змешчаных у метадычным дапаможніку «Фальклорная практыка» (2009). Падрыхтоўка матэрыялаў для напісання справаздач аб праходжанні практыкі. Разгляд апытальнікаў для збору асобных жанраў фальклору. Асноўныя метадычныя патрабаванні да збірання песеннага фальклору. Запіс песень «з голасу» ў час выканання. Збор звестак этнаграфічнага характару пры запісванні абрадавай паэзіі. Выяўленне сувязі паміж абрадамі і песеннай творчасцю. Устанаўленне песеннага рэпертуару спявачак мясцовасці, дзе праводзіцца практыка. Назіранне над зараджэннем новых фальклорных твораў: песень, прыпевак, баек і інш. Страфічная арганізацыя пазаабрадавых песень (практыкаванні ў запісах песень рознай кампазіцыі).

Метадычныя патрабаванні да запісу казак і іншых празаічных жанраў фальклору. Складанасць запісу. Асаблівасць скарачэння слоў і выразаў. Азнаямленне з асноўнымі зборнікамі беларускіх і рускіх народных казак і з класіфікацыяй казачных сюжэтаў Аарнэ-Томпсана, з паказальнікамі сюжэтаў і матываў казак: рускіх – М. П. Андрэева (У. Я. Пропа), польскіх – Ю. Крыжаноўскага, беларускіх – Л. Р. Барага і інш. Трэніровачныя практыкаванні ў вызначэнні казачных тыпаў па сістэме Аарнэ. Складанне апытальнікаў для запісу казак і іншых празаічных жанраў фальклору. Запіс казак «з голасу».

Метадычныя прыёмы запісу баек, малых фальклорных жанраў: прыказак, прымавак, загадак, народных параўнанняў, трапных выразаў, выслоўяў і інш.

Спецыфіка запісу дзіцячага фальклору.

Своеасаблівасць метадычных прыёмаў запісу замоў, абрадавых песень і пахавальных галашэнняў.

Праблемы запісу народнай тэатралізаванай творчасці, яе спецыфіка. Самастойнае складанне апытальніка па народным тэатры.

Асаблівасці вывучэння сучаснага стану народнай творчасці. Праблема «культурнага дуалізму» ў сучаснай вёсцы. Народная творчасць і формы масавай камунікацыі (кіно, радыё, тэлебачанне, кнігі, Інтэрнэт). Прычыны рэзкага спаду цікаўнасці да традыцыйнай народнай лірыкі і іншых жанраў фальклору. Шляхі пераадолення небяспечнага адрыву шырокіх слаёў насельніцтва ад духоўных вытокаў, на якіх павінны грунтавацца сучасная культура і мастацтва. Фальклор і самадзейнасць. Асаблівасці існавання фальклору ў штучных умовах. Станоўчае і адмоўнае ў папулярызацыі народнай песні, старых звычаяў, абрадавых і бытавых дзеянняў калектывамі мастацкай самадзейнасці і прафесіянальнымі ансамблямі. Абмеркаванне кніг і артыкулаў па выкарыстанні фальклору ў мастацкай самадзейнасці. Складанне разнатыпных пытанняў па бытаванні сучаснага фальклору.

Разгляд пытанняў для напісання справаздачы аб праходжанні фальклорнай практыкі. Каштоўнасць навуковай інфармацыі ў палявых дзённіках і справаздачы аб бытаванні, зараджэнні і адміранні жанраў фальклору, аб спосабах выкарыстання неацэннай духоўнай спадчыны народа настаўнікамі, культработнікамі, мясцовым друкам і радыё для выхаваўчай работы сярод насельніцтва, аб ролі сродкаў масавай інфармацыі ў бытаванні вусна-паэтычнай творчасці, аб ідэнтычнасці ці неадпаведнасці сучасных запісаў ранейшым, зробленым у адпаведнай мясцовасці аднаго і таго ж раёна.

3. Афармленне фальклорных матэрыялаў для захавання ў архіве і выдання зборнікаў вусна-паэтычных твораў

Праблема сістэматызацыі фальклорных запісаў. Улік адзінак захавання фальклорных твораў. Складанне рэестру запісаў новых паступленняў (або рэестравай ведамасці ўліку зафіксаваных твораў) і базы дадзеных жанравага архіва. Апрацоўка мультымедыа (алічбаваных аўдыёзапісаў, сканаваных картак жанравага архіва). Дакладнасць афармлення файлаў «База дадзеных пэўнага населенага пункта», рэестру запісаў і картак інфарманта.

Класіфікацыя твораў розных жанраў па родах, жанрах, жанравай разнавіднасці і варыянтах. Асаблівасці размеркавання варыянтаў твораў народнай паэзіі пры іх сістэматызацыі ў базе дадзеных жанравага архіва. Адбор твораў па сюжэтах. Выяўленне і сістэматызацыя фальклорных твораў, запісаных у тых мясцовасцях, дзе будзе праводзіцца практыка. Складанне каментарыяў да адабраных матэрыялаў. Асаблівасці падрыхтоўкі архіўных фальклорных матэрыялаў да друку.

Праблемы фальклорнай тэксталогіі. Фальклорная тэксталогія як навука і яе практычныя задачы. Праблемы выдання фальклорных зборнікаў, іх разнавіднасці. Структура фальклорных зборнікаў. Важнасць у іх навуковага апарату. Методыка навуковага афармлення фальклорных запісаў пры іх падрыхтоўцы да выдання. Зверка архіўных тэкстаў з раней апублікаванымі. Удакладненне пашпартызацыі і напісанне навуковых каментарыяў да фальклорных матэрыялаў, падрыхтаваных да друку. Праблема рэдагавання фальклорных тэкстаў. Агляд навуковай літаратуры па праблемах выдання фальклорных зборнікаў. Характарыстыка асноўных навуковых выданняў вусна-паэтычных твораў. Практычнае засваенне некаторых тэктавых і навуковых крыніц фалькларыстыкі (індывідуальныя заданні студэнтам). 

Складанне картатэкі наўноўшай навуковай інфармацыі па фалькларыстыцы. Сістэматызацыя навукова-даследчай работы студэнтаў (курсавыя і дыпломныя работы, тэксты дакладаў і агляд конкурсных работ, найбольш змястоўныя вытрымкі з кантрольных работ і сачыненняў, дзённікі і справаздачы аб праходжанні фальклорнай практыкі і інш.). Складанне апісання фальклорнага архіва і навуковых каментарыяў да адзінак захавання. Распрацоўка метадычных рэкамендацый па выкарыстанні фальклорных фондаў і краязнаўчых матэрыялаў у навукова-даследчай і выхаваўчай рабоце розных устаноў.

4. Выкарыстанне тэхнічных сродкаў пры збіранні і навуковай апрацоўцы фальклорных матэрыялаў
Роля і значэнне тэхнічных сродкаў у працэсе правядзення фальклорнай практыкі і навуковых экспедыцый. Спецыфіка выкарыстання тэхнічных сродкаў у час выканання інфармантам вусна-паэтычных твораў. Практычнае азнаямленне з тэхнічнай апаратурай. Набыццё навыкаў работы з ёю. 

Праслухоўванне і расшыфроўка фальклорных твораў, запісаных на магнітафонную стужку падчас папярэдніх практык. Характарыстыка ранейшых тыповых пралікаў і ўпушчэнняў пры магнітафонных запісах.

Трэніровачны запіс празаічных і песенных тэкстаў з дапамогай магнітафонаў, аналагавых і лічбавых дыктафонаў, CD-прайгравальнікаў, сучасных тэлефонаў і смартфонаў, а пры магчымасці – і ад запрошаных выканаўцаў.

Практычнае азнаямленне з аўдыя- і відэазапісваючымі сродкамі. Самастойная апрабацыя рознай тэхнічнай апаратуры і падрыхтоўка яе да работы ў палявых умовах.

Выкананне правіл бяспекі пры рабоце з тэхнічнымі сродкамі.

5. Афармленне дакументацыі па выніках фальклорнай практыкі. Сістэматызацыя матэрыялаў для наглядных дапаможнікаў па курсе «Фалькларыстыка».
1. ПРАВІЛЫ  АФАРМЛЕННЯ  ФАЛЬКЛОРНЫХ  МАТЭРЫЯЛАЎ

Студэнты рыхтуюць справаздачу ў электронным выглядзе і здаюць яе на дыску або флэшцы і ў раздрукаваным выглядзе ў кардоннай папцы. 

Склад справаздачы:

1. Тытульны ліст.

2. Спіс фальклорных твораў па жанрах (справаздачны мінімум – 50 адзінак фальклорнай прозы).

3. Дзённік назіранняў, напрыканцы якога абавязкова змяшчаюцца асабістыя ўражанні ад праходжання фальклорнай практыкі, а таксама (па жаданні) прыводзяцца прапановы па ўдасканаленню падрыхтоўчага і выканаўчага этапаў практыкі.

4. Рэестравая ведамасць уліку матэрыялаў з размеркаваннем твораў па жанрах і жанравых разнавіднасцях і абавязковым падлікам твораў кожнага жанру, а таксама агульнай колькасці зафіксаваных у пэўным населеным пункце твораў.

5. Файл «База дадзеных пэўнага населенага пункта».
6. Картка інфарманта з указаннем, колькі твораў якога жанру ад яго запісана.

Увага! Колькі інфармантаў апытваецца, столькі і картак інфармантаў павінна быць у справаздачы.

7. Аўдыя- ці відэазапісы, зафіксаваныя на дыску, або, калі справаздача на флэшцы, у асобна створанай на флэшцы папцы з адпаведным подпісам «Аўдыязапісы» або «Відэазапісы» з асобным файлам, у якім змяшчаецца вопіс твораў да аўдыязапісаў і (або) віэазапісаў.

8. Фота (па жаданні збіральніка).

1. Афармленне тытульнага ліста вокладкі папкі. На папку прыклейваецца падпісаны пэўным чынам аркуш паперы.

Узор (да прыкладу):

	МІНІСТЭРСТВА  АДУКАЦЫІ  РЭСПУБЛІКІ  БЕЛАРУСЬ

Беларускі  дзяржаўны  ўніверсітэт

Філалагічны  факультэт

Кафедра тэорыі літаратуры

Вучэбна-навуковая лабараторыя

беларускага фальклору

ФАЛЬКЛОРНАЯ  ПРАКТЫКА

Студэнта (ткі) I курса спецыяльнасці «беларуская (руская – пакінуць патрэбнае) філалогія» Прозвішча, імя, імя па бацьку

Месцы запісаў: назва вёскі/пасёлка/горада, раён, вобласць (падрабязна пазначайце ўсе адміністрацыйныя адзінкі, калі матэрыялы запісаны ў некалькіх раёнах і абласцях), напрыклад:

г. Пінск;

в. Камень Пінскага раёна Брэсцкай вобласці;

в. Багданаўка Лунінецкага раёна Брэсцкай вобласці).

Колькасць адзінак (агульная)

Час: 14 дзён (напрыклад, з 17 ліпеня да 2 жніўня 2017 г.).

Кіраўнік: прозвішча, ініцыялы.

МІНСК (год)


2. Спіс фальклорных твораў па жанрах з указаннем колькасці зафіксаваных адзінак наклейваецца на адваротны бок вокладкі папкі. Напрыклад: 

	Узор:

Спіс фальклорных твораў па жанрах:

Рытуальна-магічная сфера:

Каляндарна-абрадавая паэзія – 28 песень, з іх:

– вяснянак – 18;

– жніўных дажынкавых – 7;

– восеньскіх канапляных – 3.

Сучасны гарадскі фальклор – 22 адзінкі, у яго складзе:

– гарадскі раманс – 10;

– садысцкія вершыкі – 12.

Усяго – 50 адзінак. 


3. Фальклорны дзённік, аформлены па днях праходжання практыкі.

Узор афармлення вокладкі дзённіка:

ДЗЁННІК  ФАЛЬКЛОРНАЙ  ПРАКТЫКI

студэнта(ткі) I курса спецыяльнасці «беларуская (руская) філалогія» філалагічнага факультэта БДУ

Прозвішча, імя, імя па бацьку

Месцы запісаў: (напрыклад, г. Пінск;

в. Камень Пінскага раёна Брэсцкай вобласці;

в. Багданаўка Лунінецкага раёна Брэсцкай вобласці;

Час: з 17 ліпеня да 2 жніўня 2017 г.)

Год
У дзённіку абавязкова павінна быць адлюстравана пачатковая дата і падрыхтоўчая работа: чаму фальклор збіраецца менавіта ў гэтых мясцінах, хто падказаў, хто дапамог, як шукалі інфармантаў, як яны сустракалі і г. д. Асаблівую каштоўнасць маюць творчыя партрэты выканаўцаў.

Пры афармленні дзённіка трэба ўказаць:

– дакладную пашпартызацыю твора, каб было абсалютна зразумела, дзе, калі, ад каго ён запісаны: прозвішча, імя, імя па бацьку інфарманта, яго год нараджэння, нацыянальнасць, адукацыя, прафесія, адкуль родам, з якога часу пражывае ў гэтай мясцовасцi, ад каго перайшла песня, казка (усё гэта складае ў фалькларыстыцы паняцце пашпарту фальклорнай адзінкі);

– характарыстыку абставін выканання: дзе, калі, хто прысутнічаў, рэагаванне, манера выканаўцы, рэплікі падчас выканання і г. д.

Нумарацыя твораў суцэльная на працягу ўсяго дзённіка. Побач з нумарам запісваецца назва твора. Калі яе не існуе, то назва даецца па першым радку. Нiжэй у дужках – азначэнне твора паводле слоў выканаўцы (напрыклад, «Як лён бяруць», «Вясна», «Палотная», «На куста» і г. д.).

Узор:
Ой, рана-рана куры запелі… («Каляда»).

Далей тэкст твора і неабходныя заўвагі. Гэта прыблізна выглядае так.

Узор: 

Заўвагі: жанр песні – велічальная калядная дзяўчыне.

*куры – «Гэта пра пеўняў так кажуць».

У канцы дзённіка павінен быць змест па жанрах з указаннем старонкі.

Узор:                                                  З М Е С Т

К а з к i

Пра жывёл: «Ліса і воўк»                                                        Стар. 17–18

       «Кот і певень»                                                                           Стар. 33

П е с н і:

Каляндарна-абрадавыя:

Калядныя: «Ой, рана-рана куры запелі»                                Стар. 9

Юраўскія: «Разыграўся Юр’еў конь»                                     Стар. 51

і г. д.

Агульныя тэхнічныя патрабаванні да афармлення дзённіка: 

1) тытульны ліст: пасля размяшчэння інфармацыі выканаць функцыю «пачаць новую старонку» (разрыў);

2) у левым куце наступнай старонкі ўказаць дзень і месяц. З наступнага радка – інфармацыя па ўмовах запісу, інфармантах (з указаннем пашпартызацыі, як гэта разумеецца ў фалькларыстыцы), апісанні мясцовасці, праблемы ва ўсталяванні кантактаў з інфармантамі, хто дапамог і г. д. Пасля апошняга дня назіранняў трэба абавязкова прадставіць сваю матываваную ацэнку практыкі: спадабалася ці не і чаму, а таксама парады і пажаданні (калі такія будуць). Падзённыя запісы павінны змяшчаць сабраныя ў гэты час творы;
3) нумарацыю старонак у дзённіку рабіць у правым верхнім куце. На тытульным лісце нумар не ставіцца;
4) пасля тэкстаў з новай старонкі размяшчаецца змест дзённіка, які павінен адлюстроўваць наступныя структурныя часткі: дзённікавыя назіранні па днях практыкі, творы з далейшым указаннем сістэматызаваных відаў і жанраў;
5) апошнімі ў дзённіку праз разрыў старонкі размяшчаюцца карткі інфарманта. 
Узор:

	Год


	Картка інфарманта

	    Прозвішча, імя, імя па бацьку.

    Год нараджэння.

    Пашпартызацыя:

а) месца запісу;

б) нацыянальнасць;

в) адукацыя;

г) мясцовы ці не (адкуль і калі прыехаў).

Колькі адзінак запісана (расшыфраваць па жанрах, напрыклад, агульная колькасць адзінак – 56, з іх:

а) легенд – 3:

– тапанімічных – 1;

– міфалагічных – 2;

б) прыпевак – 23:

– любоўных – 20;

– сатырычных – 3;

в) загадак – 30.

Збіральнік                                   Прозвішча, імя, імя па бацьку


4. Рэестравая ведамасць уліку запісаных матэрыялаў.

Узор афармлення рэестравай ведамасці ўліку матэрыялаў:

	№ папкі (запаў-няецца супра-цоўні-камі лабара-торыі)
	Год запісу
	Месца запісу (вёска, горад, пасёлак, раён, вобласць)
	Агульная колькасць адзінак, з іх па жанрах
	Інфармант (указаць год нараджэння)
	Збіральнік (указаць спецыяль-насць)

	
	2008
	в. Казацкія Балсуны Веткаўскага раёна Гомельскай вобласці
	120 адзінак, з іх па жанрах:

фальклор-ная няказкавая проза:

легендар-ная – 5;

фальклор-ная магічная проза:

прыкметы – 18;

пазаабрада-вая лірыка:

бытавая:

сямейныя песні – 25;

любоўныя песні – 12;

прыпеўкі – 60.
	І. П. Нікіфарэнка (1945)
	Алена

Анатольеўна

Андрэева, руская філалогія


Увага! Пажадана размяркоўваць ведамасць на альбомнай старонцы (меню «Файл» / «Параметры старонкі»).

5. Файл з базай дадзеных пэўнага населенага пункта. Назва файла – па назве вёскі. Размяшчэнне твораў у базе дадзеных у адпаведнасці са зместам вучэбнага дапаможніка «Фальклорная практыка» (2009). Адвольнае размяшчэнне твораў забараняецца.

Калі інфармант адзін і той жа, указваць пашпартызацыю пасля кожнага твора не трэба, дастаткова толькі пасля апошняга з шэрагу запісаных ад аднаго чалавека твораў пазначыць: «Творы № 1–5 запісаў студэнт…» і далей па ўзоры.

6. Аўдыя- і відэазапісы таксама павінны мець поўную і дакладную пашпартызацыю. Напачатку выразна надыктоўваюцца звесткі пра збіральніка (імя, прозвішча, імя па бацьку, курс, аддзяленне, група), месца збору (вёска, пасёлак альбо горад, раён, вобласць) і інфарманта (імя, прозвішча, імя па бацьку, год нараджэння, адукацыя). 

Перад запісам кожнай асобнай фальклорнай адзінкі збіральнікам называецца яе жанр, калі ёсць заўвагі, агучыць іх. Калі на гэта не хапае часу перад выкананнем інфармантамі твораў, агучваецца жанр пасля кожнага твора.

Увага! Інфармацыя, якая адпавядае зместу аўдыя- і відэазапісаў на дыску, па памеры павінна змясціцца ў слім ад дыска, або, калі справаздача на флэшцы, павінна быць зафіксаванай у асобным файле з дакладным вопісам па назвах твораў (па першым радку, калі невядома назва) і пад парадкавым нумарам. Гэты спіс у электронным варыянце павінен змяшчацца і на дыску разам з іншымі справаздачнымі матэрыяламі.
Узор: 

	ГОД ЗАПІСУ

	Збіральнік: Свірко Вольга Эдуардаўна

Інфарманты: Мірончык Ірына Пятроўна (1936)

Мірончык Іван Сцяпанавіч (1926)

Аксак Тамара Рыгораўна (1932) 

Заўвага! Спяваюць і расказваюць разам.

	1. Гульні на Каляды.

2. Размова пра калядную варажбу.

3. Песня бытавая любоўная «Ой, ночанька, ой, цёмная…»

5. Песня бытавая сямейная «Добры вечар, маладзечанькі…»

5. Размова пра сватанне.

6. Песня вясельная «Дай, свата, пірага…»

7. Песня вясельная «Дзякуй табе, сваха, за пірог».

8. Песня бытавая любоўная «А ў полі вярба…»

9. Песня бытавая сямейная «Паляцела птушка ў вырай…»


Агульныя правілы афармлення дыскаў і іншых электронных носьбітаў
На электронным носьбіце (дыск, USB-флэш-накапляльнік) размяшчаюцца тэкставыя файлы, аўдыя, відэа, фота, прыдатныя для прачытання на іншым камп’ютары. Гэта значыць, студэнт павінен у суправаджальным файле пазначыць, з дапамогай якіх праграм адкрываецца той ці іншы запісаны ім файл. Калі выкарыстоўваецца адмысловая кадзіроўка, змяшчаецца на дыску (флэшцы) праграма, з дапамогай якой файл можна адкрыць і прагледзець.

Кожны з файлаў (акрамя тэкставых) павінен мець каментарый: для фотаздымкаў пазначаецца, што ці хто зняты, па якой прычыне збіральнік уключыў гэтыя здымкі ў справаздачу па фальклорнай практыцы; афармленне аўдыяматэрыялаў на дыску гл. вышэй, у папярэднім падраздзеле; відэаматэрыялы таксама суправаджаюцца тэкставым файлам з каментарыем.

Справаздача на электронным носьбіце падаецца ў поўным аб’ёме: тытул, змест сабраных адзінак па жанрах (справаздачны мінімум – 50 адзінак фальклорнай прозы), дзённік з карткамі інфармантаў, рэестравая ведамасць, файл з базай дадзеных, аўдыя- і (ці) відэазапісы.

Абавязкова робіцца вокладка на тытульную старонку дыска.

Узор афармлення тытульнай старонкі:
	Матэрыялы фальклорнай практыкі

Прозвішча, імя, імя па бацьку

Склад дыска: дзённік, картка інфарманта, рэестравая ведамасць, фотаздымкі, 50 аўдыязапісаў 

Кіраўнік

Год




Дадатковыя заўвагі. Лічбавыя носьбіты павінны быць у добрым стане (не паламаныя, не падрапаныя), дыскі – у слімах.

Агульныя тэхнічныя патрабаванні да афармлення справаздачы:
Справаздача ў электронным варыянце набіраецца ў наступным стылі:

1) кегль 14, шрыфт TimesNewRoman;

2) параметры старонкі: злева – 3 см., зверху і знізу – 2 см., справа – 1,5 см; фармат старонкі – кніжная; абзац – 1,25 см.; інтэрвал – адзінарны; водступы злева і справа – 0; інтэрвалы «перад» і «пасля» – 0.

3) інфармацыя па днях запісу ў дзённіку павінна быць суцэльная, г.зн. разрывы старонкі ўстаўляць у тэкст НЕЛЬГА;

4) забараняецца: 

· выкарыстоўваць розныя шрыфты і кеглі;

· рабіць падкрэсліванні, вылучэнні тлустым і курсіў;

· выкарыстоўваць аўтаматычную нумарацыю твораў;

· пакідаць «лішнія» прабелы ў тэксце;

· карыстацца прабеламі і табуляцыяй замест выраўноўвання тэксту з дапамогай лінейкі пры ўтварэнні абзаца і размяшчэнні твораў;

5) выкарыстаць функцыю «разрыў старонкі» можна толькі пасля інфармацыі на тытульным лісце дзённіка, перад зместам і карткамі.

2. КРЫТЭРЫІ  АЦЭНКІ  СПРАВАЗДАЧЫ  СТУДЭНТА  ПА ФАЛЬКЛОРНАЙ  ПРАКТЫЦЫ

Склад справаздачы

Па заканчэнні фальклорнай практыкі студэнт-першакурснік павінен прадставіць кіраўніку сабраныя і сістэматызаваныя фальклорныя матэрыялы, складзеныя ў кардонную папку з завязкамі (памер папкі – аркуш паперы фармату А4). У папцы павінны быць у наяўнасці:

– тытульны ліст на вокладцы папкі;

– змест па жанрах з указаннем колькасці адзінак кожнага жанру на адваротным баку вокладкі папкі;

– дзённік фальклорнай практыкі з назіраннямі па днях практыкі і тэкстамі твораў, у канцы якога змешчаны карткі збіральнікаў;

– рэестравая ведамасць уліку запісаных матэрыялаў;

– файл «База дадзеных пэўнага населенага пункта»;

– аўдыя- і (ці) відэзапісы з вопісам твораў, які ўкладваецца ў слім дыска, або, калі справаздача на флэшцы, з асобным файлам у папцы з аўдыя- або відэазапісамі, у якім змешчаны вопіс да іх;

– сам дыск (або флэшка) з аформленай на камп’ютары справаздачай.

Крытэрыі выстаўлення адзнак

Сярэдняя адзнака – «6» балаў – выстаўляецца за выкананне справаздачнага мінімуму: запіс 50 адзінак фальклорнай прозы, змешчаных у дзённіку, дзённікавыя назіранні, стварэнне картак інфармантаў, рэестравай ведамасці, базы дадзеных пэўнага населенага пункту, наяўнасць ўдыя-(відэа)запісаў.

Увага! Для студэнтаў завочнай формы навучання справаздачная колькасць зафіксаваных адзінак – 25-30; колькасць дзён праходжання практыкі – 7, аб’ём дзённіка – каля 15 старонак.

Пры наяўнасці адзначанага мінімуму справаздача прымаецца да праверкі. У адваротным выпадку практыка лічыцца неадпрацаванай і адзнака не выстаўляецца.

Студэнт можа павысіць адзнаку пры ўмове: 

« + 1» бал – матэрыялы па адной з тэм праграмы-апытальніка;

« + 1» бал – высокая якасць запісаў, правільнае вызначэнне жанраў;

« + 1» бал – з густам аформленая справаздача;

« + 1» бал – перавышэнне мінімуму на 50 %.
На паніжэнне адзнакі ўплываюць наступныя крытэрыі:

« – 1» бал – несвоечасовая здача матэрыялаў практыкі;

« – 1» бал – памылкі пры вызначэнні фальклорных відаў і жанраў;

« – 1» бал – нізкая якасць запісаў;

« – 1» бал – нізкая якасць афармлення справаздачы і картак.

Практыка не залічваецца, калі кіраўнік выявіць ХОЦЬ АДЗІН ФАКТ фальсіфікацыі матэрыялаў (перапісвання з анталогій і зборнікаў фальклорных матэрыялаў, перазапіс твораў з аўдыё сябра і г. д.).

Заўвага. Многія віды работ, прадугледжаныя праграмай фальклорнага практыкуму, выконваюцца студэнтамі не толькі ў працэсе правядзення заняткаў па методыцы збірання і навуковай апрацоўкі фальклорных матэрыялаў, але і на працягу ўсяго другога семестра для студэнтаў стацыянара і на працягу ўсяго навучальнага года – для студэнтаў-завочнікаў у часы працы лабараторыі, а таксама ў спецсемінарах па фальклоры.

ІНФАРМАЦЫЙНА-МЕТАДЫЧНАЯ  ЧАСТКА

Апытальнік для збору матэрыялаў па беларускім танцавальным фальклоры / распрацоўшчык М. А. Козенка. – Мінск, 1998.

Апытальнік для збору матэрыялаў па каляндарнай абраднасці беларусаў / распрацоўка В. І. Басько. – Мінск, 1998.

Апытальнік для збору матэрыялаў па сямейнай абраднасці беларусаў / распрацоўшчыкі Т. Б. Варфаламеева (Вяселле), Т. І. Кухаронак (Пахаванне), Т. П. Канстанцінава (Радзіны) / навук. рэд. Т. Б. Варфаламеева. – Мінск, 1998.

Баладныя песні (балады): метадычныя ўказанні і ілюстрацыйны матэрыял да правядзення фальклорнай практыкі студэнтаў 1 курса філалагічнага факультэта / Р. М. Кавалёва, В. К. Каратай, Т. В. Лук’янава, Г. А. Жэгала. – Мінск: БДУ, 2010.

Балашов, Д. М. Как собирать фольклор (руководство по сбору произведений устного народного творчества) / Д. М. Балашов. – М., 1971.

Беларускія традыцыйныя абрады і святкаванні: метадычныя рэкамендацыі для сярэдніх спецыяльных навучальных устаноў. Мінск, 1991.

Кабашнікаў, К. П. Методыка збірання беларускай народнай вусна-паэтычнай творчасці / К. П. Кабашнікаў. – Мінск, 1978.

Кавалёва, Р. М. Фальклорная практыка : метадычныя рэкамендацыі і праграма-апытальнік для студэнтаў І курса філал. фак. па спец. 1021 05 01 «Беларуская філалогія», 1-21 05 02 «Руская філалогія», 1-21 05 04 «Славянская філалогія» / Р. М. Кавалёва, В. В. Прыемка, Т. А. Марозава. – Мінск, 2008.
Кавалёва, Р. М. Фальклорная практыка: метадычныя рэкамендацыі і праграма-апытальнік для студэнтаў І курса філал. фак., якія навучаюцца па спец. 1-21 05 01 «Беларуская філалогія», 1-21 05 02 «»Руская філалогія, 1-21 05 04 «Славянская філалогія». – 2-е выд., дапрац. і дап. – Мінск: БДУ, 2009.

Каладзінскі, В. В. Метадычныя ўказанні па правядзенні фальклорнай практыкі студэнтаў першага курса філалагічнага факультэта / В. В. Каладзінскі. – Мінск, 1978.

Карагодныя песні (карагоды): метадычныя ўказанні і ілюстрацыйны матэрыял да правядзення фальклорнай практыкі студэнтаў 1 курса філал. фак. / склад. Р. М. Кавалёва,Т. В. Лук’янава. – Мінск: БДУ, 2009.

Криницкая, Н. А. О методике собирания преданий / Н. А. Криницкая // Русский фольклор. – Л., 1985.

Круглов, Ю. Г. Фольклорная практика. 2-е изд. / Ю. Г. Круглов. – М., 1986.

Масленічныя песні: метадычныя ўказанні і ілюстрацыйны матэрыял да праходжання фальклорнай практыкі студэнтаў 1-х курсаў філалагічнага факультэта / аўтары: Р. М. Кавалёва, В. В. Прыемка, Т. А. Марозава, А. Ф. Літвіновіч. – Мінск, БДУ, 2008.

Методичні рекомендації для збірання фольклорно-єтнографічного матеріалу про українські народні маски. – Київ, 1987.

Метадычныя ўказанні і ілюстрацыйны матэрыял да правядзення фальклорна-краязнаўчай практыкі студэнтаў 1 курса філалагічнага факультэта. Вып. 1. Каляндарная абраднасць Іванаўскага раёна Брэсцкай вобласці (серыя «Беларускі фальклор у запісах выкладчыкаў і студэнтаў»). – Мінск, 1997.

Метадычныя ўказанні і ілюстрацыйны матэрыял да правядзення фальклорна-краязнаўчай практыкі студэнтаў 1 курса філалагічнага факультэта. Вып. 2. Каляндарна-абрадавая паэзія (серыя «Беларускі фальклор у запісах выкладчыкаў і студэнтаў»). – Мінск, 1997.

Метадычныя ўказанні і ілюстрацыйны матэрыял да правядзення фальклорна-краязнаўчай практыкі студэнтаў 1 курса філалагічнага факультэта. Вып. 3. Беларуская вясельная абраднасць. – Мінск, 1998.

Метадычныя ўказанні і ілюстрацыйны матэрыял да правядзення фальклорна-краязнаўчай практыкі студэнтаў 1 курса філалагічнага факультэта. Вып. 4. Валачобныя песні (серыя «Беларускі фальклор у запісах выкладчыкаў і студэнтаў»). – Мінск, 1998.

Метадычныя ўказанні і ілюстрацыйны матэрыял да правядзення фальклорна-краязнаўчай практыкі студэнтаў 1 курса філалагічнага факультэта. Вып. 5. Купальская абраднасць. – Мінск, 1999.

Морохин, В. Н. Методика собирания фольклора : учебное пособие для вузов / В. Н. Морохин. – М., 1990.

Няказкавая проза: метадычныя ўказанні і ілюстрацыйны матэрыял да правядзення фальк. практыкі студэнтаў І курса філал. фак. / Р. М. Кавалёва, Т. В. Лук’янава, В. С. Дзянісенка. – Мінск: БДУ, 2012.

Пазаабрадавыя песні: метад. указанні і іл. матэрыял да правядзення фальк. практыкі студэнтаў І курса філал. фак. / Т. А. Марозава, В. К. Каратай, Т. В. Лук’янава / склад.: Т. А. Марозава [і інш.]; пад рэд. Т. А. Марозавай. – Мінск: БДУ, 2010.

Селиванов, Ф. М. Студенческая фольклорная практика : учебно-методическое пособие / Ф. М. Селиванов. – М., 1982.
Современный городской фольклор: методические указания и иллюстративный материал по проведению фольклорной практики студентов 1 курса филологического факультета / О. В. Приемко [и др.]; под ред. О. В. Приемко. – Минск, БДУ, 2014.
Фальклорная практыка: вучэб. праграма для студэнтаў І курса філал. фак., якія навучаюцца па спецыяльнасцях 1-21 05 01 «Беларуская філалогія», 1-21 05 02 «Руская філалогія», 1-21 05 04 «Славянская філалогія» / аўт.-склад. Р. М. Кавалёва, С. І. Крылова, Т. А. Марозава, В. В. Прыемка; пад рэд. Р. М. Кавалёвай. – Мінск, БДУ, 2009.

2.  ПРАВЯДЗЕННЕ  ФАЛЬКЛОРНАЙ  ПРАКТЫКІ  Ў  ВУЧЭБНА-НАВУКОВАЙ  ЛАБАРАТОРЫІ  БЕЛАРУСКАГА  ФАЛЬКЛОРУ  БДУ: МЕТОДЫКА  АРГАНІЗАЦЫІ,  ФОРМЫ  РАБОТЫ

Вучэбна-навуковая лабараторыя беларускага фальклору з самага пачатку свайго існавання прымае непасрэдны ўдзел у арганізацыі і правядзенні фальклорнай практыкі на філалагічным факультэце БДУ. Супрацоўнікі лабараторыі падтрымліваюць цесныя сувязі з выкладчыкамі кафедры тэорыі літаратуры, якія забяспечваюць выкладанне фальклору на факультэце, у напрамку практычнага азнаямлення студэнтаў 1-х курсаў з працай у архівах лабараторыі, падрыхтоўкай да практыкі ў палявых умовах, методыкай афармлення справаздач па фальклорнай практыцы, распрацоўкі вучэбна-метадычных дапаможнікаў.

Акрамя таго, вучэбна-навуковая лабараторыя беларускага фальклору мае агульнаўніверсітэцкі статус: на працягу першых 3-х гадоў існавання ў лабараторыі праходзілі фальклорна-краязнаўчую практыку студэнты спецыяльнасці «культуралогія» факультэта міжнародных адносін БДУ. Гэта ўскладвала на супрацоўнікаў лабараторыі дадатковыя за дачы па забеспячэнні вучэбнага працэсу для студэнтаў нефілалагічных спецыяльнасцей, нягледзячы на тое, што кіраўніцтва студэнцкімі групамі ў гэтым выпадку ажыццяўлялі выкладчыкі факультэта міжнародных адносін БДУ.

На сённяшні дзень у лабараторыі беларускага фальклору сфарміраваны 5 архіваў:

1) рэгіянальны архіў змяшчае фальклорна-этнаграфічныя матэрыялы з усіх абласцей Беларусі. Тут праведзена работа па сістэматызацыі і інвентарызацыі фальклорных запісаў, створанны рэестры ўліку зафіксаваных адзінак па абласцях (фондах) і раёнах (вопісах);

2) жанравы архіў змяшчае тэксты фальклорных твораў пэўных відаў і жанраў. Тут вядзецца работа па навуковай унутрыжанравай класіфікацыі фальклорных адзінак, створана і пастаянна папаўняецца камп’ютарная база дадзеных архіва;

3) аўдыя- і 4) відэаархівы змяшчаюць фона- і відэаматэрыялы (бабіны і CD-дыскі, відэакасеты і DVD-дыскі). Тут заканчваецца работа па перазапісе бабінных аўдыязапісаў і аналагавых відэаматэрыялаў на сучасныя носьбіты інфармацыі; алічбаванае аўдыё апрацоўваецца і сістэматызуецца ў электронным сховішчы філалагічнага факультэта БДУ. На працягу 2011 –2015 гг. у межах выканання падпраграмы «Гісторыя і культура» Дзяржаўнай праграмы фундаментальных даследаванняў «Гісторыя, культура, грамадства, дзяржава» супрацоўнікі лабараторыі выконвалі навуковую тэму «Захаванне і папулярызацыя архіваў фальклорнай творчасці Беларусі: канцэптуальныя асновы і метадычнае забеспячэнне», практычным вынікам якой стала стварэнне эталоннага мультымедыйнага банка дадзеных алічбаваных і апрацаваных аналагавых аўдыязапісаў аўдыяархіва лабараторыі. Ён размешчаны на сайце Электроннай бібліятэкі БДУ, паступова папаўняецца новымі алічбаванымі аўдыязапісамі;

5) фальклорны архіў іншых народаў свету змяшчае фальклорна-этнаграфічныя запісы амаль з усіх рэспублік былога СССР і Усходняй Еўропы, а таксама з Кітая, Карэі, Індыі, Ірана. Тут вядзецца работа па сістэматызацыі і класіфікацыі матэрыялаў.
Значную дапамогу ў апрацоўцы першых трох архіваў на працягу 2005 –2012 гг. аказвалі студэнты 1-га курса філалагічнага факультэта, якія загадам рэктара БДУ накіроўваліся на праходжанне вучэбнай практыкі ў ВНЛ беларускага фальклору. Лабараторыя магла прыняць на практыку да 55 студэнтаў. Гэта абумоўлена дзвюма прычынамі: 1) невялікім штатам супрацоўнікаў лабараторыі (загадчык, метадыст, 2 лабаранты 1 катэгорыі, вядучы навуковы супрацоўнік, навуковы супрацоўнік), якія могуць весці работу са студэнтамі; 2) наяўнасцю рабочых месцаў у памяшканнях лабараторыі. З гэтых 55 чалавек 20 размяркоўваліся ў камп’ютарныя класы факультэта для ажыццяўлення адпаведных работ, астатнія 35 чалавек працавалі непасрэдна ў архівах лабараторыі.
Арганізацыя практыкі ў ВНЛ беларускага фальклору патрабуе правядзення сур’ёзнага падрыхтоўчага этапу, звязанага з вызначэннем аб’ёму работ. Дзеля гэтага падсумоўваецца інфармацыя аб стане спраў у кожным з архіваў лабараторыі
. Пасля неабходна зрабіць гэты «аб’ём» даступным для ўспрымання студэнтаў, а менавіта:

1) у рэгіянальным архіве супрацоўнікі лабараторыі праглядалі кожную папку з фальклорна-этнаграфічнымі матэрыяламі з мэтай іх сістэматызацыі, выяўлялі фальсіфікаваныя творы, стваралі (калі мелася патрэба) тапаграфічны каталог, каталог збіральнікаў і каталог выканаўцаў, спісвалі чарнавыя запісы. Толькі пасля гэтага можна было прапаноўваць студэнтам такую форму работы ў рэгіянальным архіве, як складанне рэестравых ведамасцей пэўнай вобласці. Гэтая форма работы досыць працаёмкая: студэнт поўнасцю праглядаў матэрыялы кожнага сшытка ў папцы, сістэматызуючы матэрыялы па відах і жанрах, вызначаючы жанры, калі яны не вызначаны (часта з дапамогай кіраўніка), пасля складаў рэестравую ведамасць па наступных пунктах: нумар папкі, год экспедыцыі, населены пункт, віды і жанры фальклору, інфармант, збіральнік. Пры гэтым ім ажыццяўляўся падлік колькасці адзінак па кожным жанры і агульнай колькасці фальклорных твораў, запісаных у пэўнай вёсцы. Пошук інфармацыі пра вёску, збіральніка і год запісу, а таксама фарміраванне папак па гадах экспедыцый і ўстанаўленне парадкавага нумара папкі – задача супрацоўнікаў лабараторыі напярэдадні практыкі (дапаможныя матэрыялы па жанрава-відавой сістэме беларускага фальклору, якія прапануюцца студэнтам для вызначэння жанраў беларускага фальклору, гл. у дадатку 3)
;
2) у жанравым архіве прафесійнай апрацоўкі патрабуе прагляд матэрыялаў пэўнага віду і жанру з боку выпрацоўкі крытэрыяў іх унутрыжанравай класіфікацыі. Дзеля гэтага ўвесь масіў тэкстаў, напрыклад валачобных песень, правяраецца на наяўнасць правільнага вызначэння жанру. Толькі пасля гэтага магчыма прапаноўваць студэнтам такую форму работы, як разбор картак па тэматычным, функцыянальным прынцыпе і г. д. Папярэдні вопыт працы са студэнтамі ў жанравым архіве паказаў, што спроба самастойнай навуковай апрацоўкі фальклорных адзінак блытае і без таго да канца не ўпарадкаванае размеркаванне картак у шафах. Самастойна студэнты могуць ажыццяўляць тэхнічныя формы работы: размяркоўваць карткі пэўнага жанру па адпаведных скрынях у шафах, праводзіць адбор варыянтаў аднаго і таго ж твора, весці ўлік рэгіянальнага распаўсюджання варыянтаў аднаго твора;
3) у сілу спецыфікі ў аўдыяархіве магчыма працаваць толькі з выбранымі студэнтамі, якія валодаюць сучаснымі электроннымі сродкамі апрацоўкі стужкавых бабін і касет, а таксама камп’ютарнай тэхнікай (сканерам, спецыяльнымі праграмамі). Дзеля ажыццяўлення працы з бабінным стужкавым архівам, які налічвае каля 680 бабін рознага памеру, са згоды кіраўніцтва факультэта мы прыцягвалі спецыяліста з лабараторыі ТСН
, які на ўмовах пагадзіннай аплаты кіраваў групай падчас фальклорнай практыкі. Формы работы ў бабінным фонаархіве наступныя: праслухоўванне бабінных запісаў, спісанне матэрыялаў дрэннай якасці гучання, алічбоўка бабінных запісаў, сканіраванне пашпартоў бабін і іх сістэматызацыя ў праграме «Microsoft Office Excel», разразанне алічбаваных аўдыязапісаў на трэкі, пашпартызацыя трэкаў.
Як адзначалася вышэй, студэнты падчас фальклорнай практыкі ў лабараторыі таксама працуюць у камп’ютарных класах. З аднаго боку, гэта вымушаная мера (з прычыны немагчымасці размеркаваць усіх у архіўных памяшканнях), з другога – своеасаблівае рашэнне праблемы камп’ютарызацыі архіўных фондаў лабараторыі, увядзенне іх у глабальную сетку Інтэрнэт, магчымасць стаць мабільнымі і г. д. Тут для студэнтаў існуе адзіна магчымая форма работы – тэхнічны набор неабходнай інфармацыі: напрыклад, інвентарызацыйных ведамасцей паступлення матэрыялаў у лабараторыю; нефарматных картак з фальклорнымі адзінкамі для шафаў жанравага архіва ў праграме «Microsoft Office Word»; рэестравых ведамасцей фальклорных матэрыялаў рэгіянальнага архіва ў праграме «Microsoft Office Excel»; састарэлых матэрыялаў для рэгіянальнага архіва. Дзеля арганізацыі работы ў камп’ютарным класе супрацоўнікі лабараторыі ажыццяўляюць прагляд архіўных фондаў, выяўляюць матэрыялы, якія патрабуюць хуткага перанясення ў камп’ютарны варыянт.

Фальклорная  практыка  ў  жанравым  архіве 

Жанравы архіў вучэбна-навуковай лабараторыі беларускага фальклору налічвае некалькі дзясяткаў тысяч тэкстаў, сабраных студэнтамі і супрацоўнікамі лабараторыі на працягу больш за 30 гадоў. Частка матэрыялаў у свой час была перададзена на захаванне ў БДУ з іншых вышэйшых навучальных устаноў. Найбольш раннія запісы датуюцца 60-мі гадамі ХХ стагоддзя.

Архіў уяўляе сабой памяшканне з шэрагам шафаў. Шафы маюць спецыяльныя скрыні, у якіх размешчаны фальклорны матэрыял у выглядзе рукапісных картак з творамі пэўнага жанру. Карткі сістэматызаваны адпаведна жанру, вызначанаму студэнтамі падчас фальклорнай практыкі, і размеркаваны ў скрыні, на якіх пазначаны той ці іншы жанр, напрыклад, «Калядныя песні», «Масленічныя песні», «Загадкі», «Казкі» і інш. Кожная фальклорная адзінка запісана на асобнай картцы памерам ½ аркуша фармата А4 шчыльнай тэкстуры. Інфармацыя размяшчаецца на картцы гарызантальна (гэта звязана з памерам скрыняў, у якіх захоўваюцца карткі). Напрыклад:

	Год запісу

1998

Шыфр
	Запісала студэнтка 1 курса спецыяльнасці «Беларуская філалогія» Чаркасава Ірына Віктараўна ў в. Азярышча Мінскага раёна Мінскай вобласці ад Корзун Ганны Піліпаўны (1925 г. н., беларуска, пісьменная, мясцовая)
	Жанр:

велічальная калядная песня (дзяўчыне)

	Ой, рана-рана куры запелі.

Святы вечар!

Параней курэй Натачка ўстала.

Святы вечар!

Натачка ўстала, коску часала.

Святы вечар!

Зачасаўшы коску пайшла да цэрквы.

Святы вечар!

Сустрэлі яе тры панічыкі.

Святы вечар!

– Ці ты папова, ці ты дзякава?

Святы вечар!

 – Я й не папова, я й не дзякава.

Святы вечар!

 – Бацькава дачка, ясна панначка.

Святы вечар!

* Заўвага выканаўцы «Куры запелі – гэта пра пеўняў так кажуць».

Дата.

Подпіс збіральніка.

Кіраўнік: (прозвішча, ініцыялы)


Матэрыялы жанравага архіва вучэбна-навуковай лабараторыі беларускага фальклору пакуль не цалкам упарадкаваны, што звязана з неаднаразовымі пераездамі структуры на новае месца і ўзнікненнем новых, сучасных патрабаванняў да захавання і сістэматызацыі фальклорных твораў. Сёння на першы план выходзіць не толькі задача захавання скарбаў вуснай народнай творчасці для нашчадкаў (архівацыя матэрыялаў, у тым ліку з выкарыстаннем лічбавых рэсурсаў), але і задача даступнасці архіўных матэрыялаў для шырокага кола зацікаўленых.

Кожны год у архівы лабараторыі, у тым ліку і жанравы, прыходзіць многа наведвальнікаў. Гэта і спецыялісты-беларусазнаўцы з Нацыянальнай акадэміі навук Беларусі, і магістранты, аспіранты, што працуюць над дысертацыямі, і студэнты, якія рыхтуюць паведамленні на семінар ці даклад на канферэнцыю. Матэрыялы жанравага архіва актыўна выкарыстоўваюцца ў падрыхтоўцы навуковых і вучэбна-метадычных выданняў. Толькі ў апошнія некалькі год выйшаў шэраг кніг па фалькларыстыцы, фактычную базу якіх складаюць творы, узятыя з жанравага архіва вучэбна-навуковай лабараторыі беларускага фальклору: «Карагодныя песні (карагоды)» (2009), «Баладныя песні (балады)» (2010), «Пазаабрадавыя песні» (2010),«Фальклорная няказкавая проза»(2012), «Современный городской
 фольклор» (2014) і інш.

Каб палегчыць працу ў жанравым архіве, яго матэрыялы павінны быць сістэматызаваны і класіфікаваны. У студэнтаў, якія прыносяць свае справаздачы па фальклорнай практыцы, з гэтым часта ўзнікае праблема: не заўсёды атрымліваецца дакладна класіфікаваць сабраныя фальклорныя адзінкі, вызначыць жанравую прыналежнасць таго ці іншага твора. Кіраўнікі практыкі, на жаль, таксама не заўсёды паспяваюць прасачыць і выправіць памылкі, зробленыя студэнтамі. Праца па выяўленні памылак і недакладнасцей, такім чынам, кладзецца на плечы супрацоўнікаў лабараторыі. Яна надзвычай карпатлівая і патрабуе шмат часу. Студэнты, якія прыходзяць на фальклорную практыку ў жанравы архіў, могуць паспрабаваць свае сілы ў гэтай працы, дапамагчы перааформіць карткі, размясціць іх у належныя скрыні.

У 2012 г. для патрэб жанравага архіва супрацоўніцай лабараторыі Ю. Ю. Атрошчанка была створана электронная база дадзеных, якая пастаянна папаўняецца новымі запісамі
.
Праблемы жанравага архіва
1. На адной картцы змешчана некалькі твораў, часта розных жанраў.

2. Няправільнае вызначэнне жанру студэнтамі падчас збору матэрыялаў, адсюль неадпаведнае размеркаванне картак у архіве.

3. Няпоўная пашпартызацыя твораў, а ў некаторых выпадках увогуле яе адсутнасць.

4. Непаўната запісу тэкста, урыўкі твораў на картках.

5. Неразборлівасць рукапіснага тэксту.

Увага! Ад студэнта, які вырашыў працаваць у жанравым архіве, патрабуецца:

– добрая навуковая падрыхтоўка ў галіне тэорыі фальклорных жанраў; 

– знаёмства з дыялектнымі асаблівасцямі беларускай мовы;

– уважлівае стаўленне да рукапісных матэрыялаў.

Формы працы ў жанравым архіве

1. Вызначэнне жанру запісаных на картках фальклорных твораў. Гэтую працу могуць выконваць толькі студэнты з добрай тэарэтычнай падрыхтоўкай пры пільным кантролі супрацоўнікаў лабараторыі. 

Студэнт атрымлівае пэўную колькасць картак з фальклорнымі адзінкамі, уважліва праглядае тэкст кожнай адзінкі і па пэўных маркерах – жанравых прыкметах – робіць выснову аб жанравай прыналежнасці твора. Напрыклад, часта сустракаецца такая памылка: збіральнікі блытаюць сацыяльныя казацкія песні і бытавыя любоўныя, у якіх фігуруе «казачэнька», «козачэ» і да т. п. Адрозніць тэксты казацкіх і любоўных песень нескладана, калі студэнт ведае іх вызначальныя жанравыя рысы – мастацкая прэзентацыя сацыяльнай прыналежнасці герояў і таго асяроддзя, у якім яны дзейнічаюць, – для казацкіх (і іншых сацыяльных) песень; тэма кахання – шчаслівага, нешчаслівага, ідэальнага і г. д. – для любоўных. Задача практыканта – знайсці тэксты, якія трапілі «не на сваё месца», выправіць пазначэнне жанру і размясціць карткі ў адпаведныя скрыні.

2. Вызначэнне жанравай разнавіднасці твора (напрыклад па тэматычным прынцыпе) і адпаведнае размеркаванне картак у архіве. На тое, каб навучыць разбірацца ў жанрах і жанравых разнавіднасцях фальклорных твораў, разлічаны курс па фалькларыстыцы, які чытаецца студэнтам на першым курсе, і фальклорны практыкум. Студэнты, якія добра засвоілі гэтыя курсы, як правіла, паспяхова спраўляюцца з такой задачай падчас фальклорнай практыкі ў жанравым архіве.

Выконваючы падобнае заданне, студэнт праглядае карткі з тэкстамі, напрыклад баладамі (баладнымі песнямі), і размяркоўвае іх па адпаведных групах: міфалагічныя, гістарычныя, навелістычныя, балады з загадкамі. Зразумела, што пры гэтым таксама трэба добра ведаць тэорыю фальклорных жанраў, дамінуючыя матывы, уласцівыя той ці іншай жанравай разнавіднасці баладных песень, каб не памыліцца ў іх вызначэнні.

3. Выбар картак, на якіх змешчаны разнажанравыя творы (або творы розных жанравых разнавіднасцей), іх перанясенне на асобныя карткі і размяшчэнне ў адпаведныя скрыні. 

Гэтая праблема часцей за ўсё сустракаецца сярод картак, на якіх запісаны невялікія па аб’ёме тэксты: прыпеўкі, загадкі, прыказкі, выслоўі і інш. Некаторыя студэнты, якія ў папярэднія гады прынеслі свае справаздачы па фальклорнай практыцы ў архіў лабараторыі, на жаль, праігнаравалі правілы запісу кожнай фальклорнай адзінкі, няхай зусім маленькай па аб’ёме, на асобную картку. Выпраўляць гэтыя недахопы прыходзіцца іх пераемнікам.

4. Выбар картак з няпоўнай пашпартызацыяй твораў. Пашпартызацыя запісаных фальклорных адзінак з’яўляецца вельмі важным момантам. Не маючы звестак аб месцы запісу таго ці іншага твора, надзвычай складана выкарыстоўваць яго ў навуковых мэтах. Тыя карткі, на якіх указаны раён запісу, могуць размяшчацца ў архіве, тыя ж творы, тапаграфічная прыналежнасць якіх не пазначана, падлягаюць вынятцы і перадачы на прагляд спецыялісту.

5. Выбар картак з няпоўным тэкстам. Карткі, на якіх запісана хаця б палова тэксту твора, захоўваюцца ў архіве. Тыя, на якіх амаль нічога не запісана, падлягаюць вынятцы і спісанню.

6. Карткі з неразборлівым запісам рукапіснага тэксту накіроўваюцца на прагляд кіраўніка, захоўваюцца асобна. 

Уважлівае стаўленне да рукапіснага тэкста – неад’емная частка працы ў жанравым архіве. У запісах могуць трапляцца незразумелыя словы, якія маюць дыялектнае паходжанне. Таму пажадана, каб студэнт быў знаёмы з дыялекталогіяй беларускай мовы. Выключаецца адвольная трактоўка неразборліва напісаных словаў ці іх замена на тыя, што быццам бы падыходзяць па сэнсе ці кантэксце. Асабліва важна памятаць гэта тым студэнтам, якія ажыццяўляюць камп’ютарны набор напісаных ад рукі жанравых картак.

Навуковая этыка, уважлівае і беражлівае стаўленне да матэрыялаў павінны захоўвацца пры любых відах працы ў жанравым архіве вучэбна-навуковай лабараторыі беларускага фальклору БДУ.

Камп’ютарызацыя жанравага архіва

Сучасныя камп’ютарныя тэхналогіі дазволілі стварыць электронную базу дадзеных жанравага архіва лабараторыі. Яе перавагі перад папяровай формай відавочныя. Пошукавая сістэма здольна хутка знайсці патрэбныя тэксты, адабраныя варыянты можна адразу вывесці на паперу праз прынтар. Лічбавая прастора не патрабуе ёмістых шафаў са скрынямі, і захаванне матэрыялаў у такім выглядзе, як мяркуецца, значна больш працяглае. Вывад архіва ў глабальную сетку Інтэрнэт можа зрабіць яго даступным для карыстальнікаў у любой частцы свету.

Вядома, што перавод жанравага архіва ў электронны варыянт – справа няхуткая. У ідэале яна павінна быць супольнай працай камп’ютарных спецыялістаў-праграмістаў і знаўцаў фальклору. Аднак на практыцы прыходзіцца абыходзіцца пераважна ведамі і сіламі філолагаў, дапамога студэнтаў тут надзвычай істотная. Электронная база дадзеных жанравага архіва лабараторыі была створана некалькі гадоў таму. Яна пастаянна папаўняецца новымі матэрыяламі, і працы ў гэтым напрамку яшчэ даволі многа.

Кожны год на перыяд летняй фальклорнай практыкі ў вучэбна-навуковую лабараторыю беларускага фальклору набіраецца група студэнтаў, якія працуюць у камп’ютарным класе і займаюцца наборам тэкстаў для электроннай базы фальклорных матэрыялаў. У некаторых выпадках праца па наборы можа выконвацца студэнтамі па-за тэрмінам летняй практыкі. Апошнім часам звычайны перавод картак ў электронную форму супрацоўнікі лабараторыі замянілі на іх сканіраванне, што значна палягчае і паскорвае працэс рэтраканверсіі жанравага архіва, аднак тут узнікла іншая праблема: праграма Microsoft Access, у якой створана база дадзеных жанравага архіва, разлічана на выкарстанне інфармацыі з файлаў Microsoft Word. Ці будзе «працаваць» праграма Microsoft Access са сканаванымі карткамі, якія ўяўляюць сабой фотадакумент, пакуль яшчэ не магчыма сказаць дакладна, таму што не распрацавана праграмнае забеспячэнне такога працэсу. Вырашэнне дадзенай задачы на сённяшні дзень з’яўляецца адным з важнейшых напрамкаў працы ў жанравым архіве. Пакуль мы лічым магчымым размяшчаць сканаваныя фотадакументы (або карткі) жанравага архіва ў Эталонным мультымедыйным банку дадзеных, які размешчаны на сайце Электроннай бібліятэкі БДУ http://elib.bsu.by/handle/123456789/121880.
Фальклорная  практыка  ў  камп’ютарным  класе

Фальклорная практыка ў камп’ютарным класе прадугледжвае комплексную апрацоўку архіўных матэрыялаў пад кіраўніцтвам спецыялістаў. Тут на выбар звычайна прапануецца два спосабы працы:

1) работа з алічбаванымі матэрыяламі;

2) работа з рукапіснымі матэрыяламі.

Работа з алічбаванымі матэрыяламі. У дадзеным выпадку студэнты працуюць з загаддзя алічбаванымі аўдыяматэрыяламі – суцэльнымі электроннымі копіямі алічбаваных бабін і касет. Асноўная задача – разбіўка аўдыязапісаў на асобныя трэкі і іх класіфікацыя. Аб’ём працы вымяраецца ў гадзінах апрацаванага матэрыялу.

Работа з рукапіснымі матэрыяламі. Тут студэнты маюць справу з электронным наборам рукапісных матэрыялаў – карткамі жанравага архіва ці рэестравымі ведамасцямі рэгіянальнага архіва
.

Картка жанравага архіва ўяўляе сабой 1/2 часткі паперы фармату А4 (прыкладна 21x15 см) і змяшчае адну (ці некалькі) фальклорную адзінку, пашпартызацыю і заўвагі да яе. Такія карткі былі абавязковым складнікам справаздачы па фальклорнай практыцы на працягу некалькіх дзесяцігоддзяў. Яны рыхтаваліся як у рукапісным, так і ў друкаваным выглядзе.

На сённяшні дзень, калі абавязковым патрабаваннем для справаздачы па фальклорнай практыцы з’яўляецца яе электронная форма, картка жанравага архіва як справаздачная адзінка больш не актуальная. Замест яе пры дапамозе праграмы Microsoft Office Word ствараецца асобны файл «База дадзеных вёскі (горада)», куды змяшчаюцца ўсе фальклорныя адзінкі, запісаныя ў пэўным населеным пункце. Гэтыя творы паступова пераносяцца ў электронную базу дадзеных жанравага архіва. Для стварэння найбольш поўнай і зручнай для карыстання электроннай базы дадзеных жанравага архіва неабходна змясціць не толькі сучасныя запісы, але і матэрыялы ранейшых экспедыцый і самастойных запісаў. На жаль, гэта праца не на адзін год. Але менавіта для гэтага і ажыццяўляецца камп’ютарны набор картак жанравага архіва. Матэрыялы ў дадзеным выпадку афармляюцца адпаведна з патрабаваннямі да файла «База дадзеных пэўнага населенага пункта».

Узор размяшчэння:

Фальклорная проза

Магічная проза

Перад Новым годам

Жанр – навагодняя варажба

Перад Новым годам… На гэта сама… Ну, перад Новым годам, як гэта кажуць… Варажылі. Паставілі. Паставілі дзве свечкі, зеркала, стакан з вадой і кальцо абручальнае. Ну і глядзелі ў гэта кальцо і там паказалася… паказаўся жаніх. Гэты жаніх… Доўга няможна было глядзець. Як задзержысся далей ужо, дык ён можыць… нешта зрабіцца тады… Вот і ён тады… нада закрываць ужо, гэта самае, зеркала і… каб болей нічога не паказалася, бо там бывае страшнае. Ну і тады гэта можыць быць твой жаніх.

Запісаў у 2011 годзе студэнт І курса спецыяльнасці «Беларуская / руская / славянская філалогія» Акушэвіч Андрэй Аляксандравіч у в. Даўгунова Нараўлянскага раёна Гомельскай вобласці ад Рачыцкай Марыі Пятроўны (1939 г. н., беларуска, сярэдняя адукацыя, мясцовая).

Пазаабрадавая паэзія

Бытавыя песні

«Касіў казак сена…»

Жанр – любоўная песня

Касіў казак сена, як була пагода,

Любіў казак дзеўку, як була малода.

Любіў казак дзеўку, як була малода.

Ой, тая дзяўчына вяночэк насіла,

На ўсі свае плечы касу распусціла.

Касу распусціла, ўсі плечы пакрыла.

Пайшла й за варота, жалю нарабіла.

– Ой, жалю мой, жалю, яно серца ўяне,

Любіў казак дзеўку, цяпер пакідае.

Не бойся казача, плакаць ні буду,

Бо я жэ маладая, без пары ні буду.

Запісаў у 2011 годзе студэнт І курса спецыяльнасці «Беларуская/руская/славянская філалогія» Акушэвіч Андрэй Аляксандравіч у в. Лімонава Нараўлянскага раёна Гомельскай вобласці ад Аляксенка Вольгі Пятроўны (1954 г. н., беларуска, сярэдняя адукацыя, мясцовая).
Увага! Пры наборы картак неабходна адрозніваць арфаграфічныя памылкі і перададзеныя на пісьме арфаэпічныя асаблівасці пэўнай мясцовасці. Першыя неабходна выпраўляць, а апошнія пакідаць без змен. Акрамя гэтага, калі на картцы не пазначаны ці пазначаны няправільна жанр, яго неабходна вызначыць самастойна. Пры наяўнасці пашпартызацыі на рускай мове неабходна перакласці яе на беларускую.

Абавязковы аб’ём працы пры наборы картак на сённяшні дзень – 50 картак на адзін дзень. Гэта значыць, што за ўвесь час праходжання практыкі студэнт павінен набраць не менш за 700 адзінак. Пры ацэнцы ў дадзеным выпадку кіраўнік групы арыентуецца як на колькасць набраных адзінак, так і на іх правільнае афармленне і вызначэнне жанру.

Рэестравая ведамасць з’яўляецца абавязковым дакументам у сучасных студэнцкіх справаздачах па фальклорнай практыцы. Яна ўяўляе сабой старонку альбомнага фармату, на якой у канкрэтнай паслядоўнасці размяшчаюцца звесткі пра:

1) год экспедыцыі ці індывідуальнага праходжання фальклорнай практыкі;

2) нумар папкі (які пазначае не студэнт, а супрацоўнік лабараторыі, калі атрымае і апрацуе матэрыялы);

3) населены пункт, дзе збіраўся фальклор;

4) агульная колькасць адзінак, сабраная ў гэтым населеным пункце, і іх жанравае ўдакладненне;

5) звесткі пра інфарманта (прозвішча, ініцыялы і год нараджэння);

6) звесткі пра збіральніка (прозвішча, імя і імя па бацьку, аддзяленне).

Рукапісную рэестравую ведамасць стваралі студэнты, калі праходзілі фальклорную практыку ў рэгіянальным архіве і апрацоўвалі (падлічвалі і класіфікавалі) матэрыялы канкрэтных папак. У дадзеным выпадку нумар папкі ўжо пазначаецца абавязкова. Менавіта з гэтымі ведамасцямі студэнты, якія праходзяць фальклорную практыку ў камп’ютарным класе, пазней  працуюць у праграме Microsoft Office Excel. Іх асноўная задача, у такім выпадку, – перанесці ўсю інфармацыю з рукапіснага носьбіта ў электронны рэестр рэгіянальнага архіва. У рэгіянальным архіве ў папках захоўваецца большасць матэрыялаў апошніх і папярэдніх фальклорных практык. Усе яны размеркаваны па абласцях і раёнах – у адпаведнасці з тым, у якой мясцовасці збіраўся матэрыял. 

На практыцы студэнты працуюць толькі з копіямі асноўнага рэестра, якія змяшчаюць пустыя табліцы для запаўнення. Пераносам набраных матэрыялаў, а таксама ўнясеннем звестак пра новыя матэрыялы займаецца выключна супрацоўнік лабараторыі. Менавіта ён апрацоўвае ўсе справаздачы, якія штогод паступаюць у лабараторыю пасля чарговай фальклорнай практыкі. Пры апрацоўцы правяраецца адпаведнасць матэрыялаў заяўленаму зместу, уносяцца згаданыя вышэй звесткі ў электронны рэестр, надаецца парадкавы нумар папцы, пазначаецца інфармацыя пра наяўнасць дадатковых матэрыялаў (фота, аўдыя і відэа), а ў дачыненні да аўдыя- і відэаматэрыялаў падаецца таксама і іх кароткі змест.

Апошнім часам справаздачныя матэрыялы па фальклорнай практыцы здаюцца выключна ў электронным выглядзе на дысках або флэшках. Для больш зручнага карыстання імі, а таксама для надзейнага іх захоўвання створана асобнае электроннае сховішча, куды плануецца паступова скапіраваць усе электронныя справаздачы студэнтаў-практыкантаў. Пры размеркаванні гэтых матэрыялаў выкарыстоўваецца найперш рэгіянальны прынцып – гэта значыць, што асабістыя электронныя папкі студэнтаў са справаздачамі змяшчаюцца ў электронных папках адпаведных абласцей і раёнаў. Таму электронны рэестр рэгіянальнага архіва дапамагае арыентавацца не толькі ў матэрыялах рэгіянальнага архіва, але і ў электронным сховішчы.

Набор рукапісных рэестраў ніколі не быў асноўным відам працы ў камп’ютарным класе. Ён прапаноўваецца як дадатковае заданне і выключна тады, калі выконваецца адпаведная праца ў рэгіянальным архіве.
Разумеючы ўсю важнасць працы ў архівах вучэбна-навуковай лабараторыі беларускага фальклору, супрацоўнікі ажыццяўляюць кантроль якасці над вынікамі дзейнасці студэнтаў. Названыя вышэй формы работы са студэнтамі былі выпрацаваны ўсяго за 2 гады існавання навастворанай лабараторыі. Зразумела, што гэта не адзіныя формы, якія могуць быць выкарыстаны ў апрацоўцы архіўных фондаў ВНЛ беларускага фальклору: пасля заканчэння пэўнага аб’ёму работ будуць выпрацаваны і новыя формы, якія дазволяць студэнтам на практыцы прыкласці свае веды па фальклоры, а супрацоўнікам лабараторыі зрабіць архівы больш зручнымі для карыстання.

3.  ПРАВЯДЗЕННЕ  ФАЛЬКЛОРНАЙ  ПРАКТЫКІ  СА  СТУДЭНТАМІ  ЗАВОЧНАЙ  ФОРМЫ  НАВУЧАННЯ  І  СТУДЭНТАМІ,  ЯКІЯ  ПЕРАВОДЗЯЦЦА  Ў  БДУ,  НА  БАЗЕ  ВУЧЭБНА-НАВУКОВАЙ  ЛАБАРАТОРЫІ  БЕЛАРУСКАГА  ФАЛЬКЛОРУ  БДУ

У Агульнаадукацыйным стандарце і тыпавым вучэбным плане пазначана, што фальклорная практыка студэнтаў філалагічнага факультэта з’яўляецца неад’емнай часткай вучэбнага працэсу пры падрыхтоўцы спецыялістаў-філолагаў па спецыяльнасцях 1-21 05 01 «Беларуская філалогія», 1-21 05 02 «Руская філалогія» і 1-21 05 04 «Славянская філалогія»
. У Стандарце таксама сказана, што сярод відаў праходжання фальклорнай практыкі магчыма арганізацыя працы студэнтаў як у архіўных фальклорных фондах пры кафедры, якая ажыццяўляе практыку ў ВНУ, так і па індывідуальных праграмах (што датычыцца замежных студэнтаў). Пры гэтым і для студэнтаў стацыянара, і для студэнтаў-завочнікаў прадугледжаны аднолькавыя патрабаванні як па праходжанні практыкі, так і па падрыхтоўцы выніковай справаздачы. Тым не менш агульнавядома, што студэнты завочнай формы навучання ў большай ступені арыентаваны на самастойнае вывучэнне прадугледжаных праграмай курсаў, у тым ліку і дысцыпліны «Фалькларыстыка», якая знаёміць з тэорыяй і практыкай збірання і вывучэння нацыянальнага фальклору. Адпаведна, у параўнанні са студэнтамі стацыянара, студэнты завочнай формы навучання не маюць магчымасці ў практычным ключы пазнаёміцца з асаблівасцямі вызначэння жанраў твораў і паглыбіцца ў тэорыю фальклору праз праходжанне фальклорнага практыкуму і прамежкавага заліку.

Дадзеная праблема актуальная і для студэнтаў, якія пераводзяцца са стацыянара на завочнае аддзяленне, з іншага ВНУ на стацыянар або завочнае аддзяленне і павінны здаць акадэмічную розніцу па фальклорнай практыцы. Як правіла, такія студэнты ўвогуле могуць быць не знаёмыя з курсам «Фалькларыстыка» (напрыклад, на спецыяльнасці «рамана-германская філалогія» гэты прадмет не чытаецца – ён не прадугледжаны Стандартам) або праслухалі яго даўно, на 1-м курсе навучання. Такім студэнтам адводзіцца даволі сціслы тэрмін на ліквідацыю дадзенай акадэмічнай розніцы, што значна ўскладняе правядзенне з імі паўнавартаснай практыкі па фальклору (нагадаем, што па Стандарце гэта 84 гадзіны або 2 тыдні па 6 гадзін працы).

У сувязі з гэтым арганізацыя і правядзенне фальклорнай практыкі са студэнтамі завочнай формы навучання і студэнтамі, якія пераводзяцца ў БДУ, мае сваю спецыфіку.

1. Выкладчыкі фальклору найперш арыентуюць студэнтаў-завочнікаў на праходжанне фальклорнай практыкі па месцы жыхарства і да заканчэння ўстановачнай сесіі прымаюць ад іх заявы з указаннем канкрэтнага раёна, у якім плануецца збор фальклорна-этнаграфічных матэрыялаў. Студэнты, якія па ўважлівых прычынах не маюць магчымасці займацца збіральніцкай дзейнасцю (хворыя бацькі або дзеці, маленькае дзіця, уласная хвароба і інш.), указваюць у заяве месцам праходжання практыкі вучэбна-навуковую лабараторыю беларускага фальклору. Студэнты, якія пераводзяцца, адразу накіроўваюцца дэканатам на праходжанне практыкі ў лабараторыю беларускага фальклору.

2. На сённяшні дзень супрацоўнікі вучэбна-навуковай лабараторыі беларускага фальклору выпрацавалі ўласную методыку правядзення практыкі па фальклору са студэнтамі завочнай формы навучання і студэнтамі, якія пераводзяцца. Яна стала вынікам трохгадовага вопыту, у тым ліку спроб і памылак, якія дапамаглі выявіць і асэнсаваць найбольш плённыя формы работы з названымі студэнтамі. У аснову нашай методыкі пакладзены крытэрый узаемакарыснасці: з аднаго боку, праца студэнтаў у практычным ключы павінна пашырыць іх веды па фальклору, з другога – яна павінна быць важнай для лабараторыі беларускага фальклору.
У адпаведнасці з гэтым мы прапануем студэнтам наступныя формы работы.

1. Тэхнічны электронны набор неабходнай інфармацыі (напрыклад, інвентарызацыйных ведамасцей паступлення матэрыялаў у лабараторыю; нефарматных картак з фальклорнымі адзінкамі для шафаў жанравага архіва ў праграме Microsoft Office Word; рэестравых ведамасцей фальклорных матэрыялаў рэгіянальнага архіва ў праграме Microsoft Office Excel; састарэлых матэрыялаў для рэгіянальнага архіва і інш.). Пры сваёй прастаце гэта форма валодае значным патэнцыялам. Так, з аднаго боку, вырашаецца праблема рэтраканверсіі фондаў лабараторыі – перанясення фальклорных твораў з паперных носьбітаў у электронны фармат, што значна палягчае іх далейшае выкарыстанне. Дзякуючы гэтай працы стварана база дадзеных жанравага архіва лабараторыі і пачата стварэнне базы дадзеных рэгіянальнага архіва. Дзеля арганізацыі дадзенай работы нашы супрацоўнікі ажыццяўляюць прагляд архіўных фондаў, выяўляюць матэрыялы, якія патрабуюць хуткага перанясення ў камп’ютарны варыянт. З другога боку, студэнты атрымліваюць неабходныя веды па варыянтнай прыродзе фальклорных твораў, яны здольныя прасачыць іх стылістычныя і зместавыя асаблівасці, паколькі пасля набору 50 і больш прыкладаў адной і той жа песні або казкі дадзеныя асаблівасці становяцца бачнымі без аналізу. Яшчэ больш інфармацыі студэнты атрымліваюць пры наборы твораў розных жанраў або справаздач па фальклорнай практыцы канца 60-х – пачатку 70-х гадоў ХХ ст. Аднак неабходна адзначыць, што набор справаздач як від тэхнічнага набору пакуль што ў стадыі распрацоўкі, таму што далёка не кожны студэнт пагаджаецца на такую аб’ёмную працу, хаця за яе і прапануюцца вышэйшыя балы, паколькі і завочнікі, і студэнты, якія пераводзяцца, маюць абмежаванні па часе праходжання практыкі.
2. Разбор картак жанравага архіва (напрыклад, размеркаванне картак пэўнага жанру па адпаведных скрынях у шафах, адбор варыянтаў аднаго і таго ж твора, улік рэгіянальнага распаўсюджання варыянтаў аднаго твора і інш.). Пры выкарыстанні гэтай формы работы са студэнтамі-завочнікамі і студэнтамі, якія пераводзяцца, прафесійнай апрацоўкі патрабуе прагляд матэрыялаў пэўнага віду і жанру з боку выпрацоўкі крытэрыяў іх унутрыжанравай класіфікацыі. Дзеля гэтага ўвесь масіў тэкстаў, напрыклад валачобных песень, правяраецца на наяўнасць правільнага вызначэння жанру. Пасля гэтага магчыма прапаноўваць студэнтам разбор картак, напрыклад, па функцыянальным прынцыпе і г. д. Аднак, на жаль, папярэдні вопыт працы са студэнтамі ў жанравым архіве паказаў, што спроба самастойнай навуковай апрацоўкі фальклорных адзінак блытае і без таго да канца не ўпарадкаванае размеркаванне картак у шафах. У сувязі з гэтым самастойна студэнты могуць ажыццяўляць менавіта тэхнічныя формы работы, пералічаныя вышэй. Але і тут мы арыентуем студэнтаў на пошукавы характар работы: прапануем ім весці адбор твораў па самым простым, тэматычным прынцыпе, што робіць іх дзейнасці асэнсаванай, патрабуе больш уважлівага прачытання твора.
На сённяшні дзень супрацоўнікі лабараторыі распрацоўваюць такую форму работы са студэнтамі-завочнікамі, як падрыхтоўка фальклорных твораў да выдання. Яна будзе спалучаць папярэднія формы электроннага набору і тэматычнай класіфікцыі, але, акрамя гэтага, найперш будзе заснавана на працы з тэкстам.

Як правіла, усе названыя формы работы са студэнтамі-завочнікамі і студэнтамі, якія пераводзяцца, па іх просьбе ажыццяўляюцца дома. Дзеля гэтага кожны студэнт афармляе распіску на імя загадчыка лабараторыі з указаннем колькасці ўзятых на дом матэрыялаў, формы ажыццяўлення работы з імі і тэрміну звароту. Часам сама работа ажыццяўляецца ўжо пасля выстаўлення адзнак (часцей за ўсё гэта звязана з кароткім тэрмінам ліквідацыі акадэмічнай розніцы ў тых студэнтаў, якія пераводзяцца). Зразумела, гэта ўскладае на супрацоўнікаў лабараторыі дадатковую адказнасць за зварот матэрыялаў. Тым не менш мы імкнемся ісці студэнтам насустрач і толькі ў крайнім выпадку вырашаем пытанні з несумленнымі студэнтамі праз дэканат.

Такім чынам, правядзенне фальклорнай практыкі са студэнтамі завочнай формы навучання і студэнтамі, якія пераводзяцца, у вучэбна-навуковай лабараторыі беларускага фальклору БДУ ажыццяўляецца ў адпаведнасці з выпрацаванай уласнай методыкай, якая арыентавана на пашырэнне ў студэнтаў ведаў пра фальклор і карыснасці іх дзейнасці для лабараторыі, што дазволіла зрабіць нашу сумесную працу плённай.

4.  ВЫТРЫМКІ  З  ТЫПАВОЙ  ПРАГРАМЫ  ПА ФАЛЬКЛОРНАЙ  ПРАКТЫЦЫ 

Практыка  ў  архіве  пры  кафедры,  якая  адказвае  за  яе  арганізацыю

(на  прыкладзе  вучэбна-навуковай  лабараторыі 
беларускага   фальклору  БДУ)

Роля вучэбна-навуковай лабараторыі беларускага фальклору ў арганізацыі і правядзенні фальклорнай практыкі на філалагічным факультэце БДУ. Напрамак дзейнасці – практычнае азнаямленне студэнтаў першых курсаў з працай у архівах лабараторыі, падрыхтоўкай да практыкі ў палявых умовах, методыкай афармлення справаздач па фальклорнай практыцы, распрацоўкі вучэбна-метадычных дапаможнікаў.

Этапы правядзення фальклорнай практыкі ў лабараторыі са студэнтамі стацыянара

Падрыхтоўка студэнтаў да работы ў лабараторыі

· Абавязковае наведванне лабараторыі падчас фальклорнага практыкуму.

· Знаёмства з матэрыяламі рэгіянальнага, жанравага, аўдыя- і відэархіва, а таксама архіва іншых народаў свету.

· Знаёмства з відамі і формамі работы, якія будуць прапаноўвацца студэнтам падчас практыкі.

Падрыхтоўчы этап у выкананні супрацоўнікаў лабараторыі: устанаўленне аб’ёму работ. Методыка: падсумаванне інфармацыі аб стане спраў у кожным з архіваў лабараторыі.

Рэгіянальны архіў: прагляд супрацоўнікамі лабараторыі кожнай папкі з фальклорна-этнаграфічнымі матэрыяламі з мэтай іх сістэматызацыі, выяўлення фальсіфікаваных твораў, стварэння тапаграфічнага каталога, каталога збіральнікаў і каталога выканаўцаў, спісання чарнавых запісаў; пошук інфармацыі пра вёску, збіральніка і год запісу, фарміраванне папак па гадах экспедыцый і ўстанаўленне парадкавага нумару папкі.

Жанравы архіў: прагляд матэрыялаў пэўнага віду і жанру з боку выпрацоўкі крытэрыяў іх унутрыжанравай класіфікацыі, праверка ўсяго масіву тэкстаў аднаго жанру на наяўнасць правільнага вызначэння жанру.

Аўдыяархіў: магчыма працаваць толькі з выбранымі студэнтамі, якія валодаюць сучаснымі электроннымі сродкамі апрацоўкі стужкавых бабін і касет, а таксама камп’ютарнай тэхнікай (сканерам, спецыяльнымі праграмамі). Адбор матэрыялаў для алічбоўкі, сканіравання пашпартоў, стварэнне пашпартоў для аналагавых касет, уніфікацыя афармлення аўдыя- і відэакасет з фальклорнымі запісамі апошніх гадоў – задача спецыялістаў лабараторыі.

Праца ў камп’ютарных класах – вырашэнне праблемы камп’ютарызацыі архіўных фондаў лабараторыі, увядзенне іх у глабальную сетку Інтэрнэт і інш.; прагляд усіх архіўных фондаў, выяўленне матэрыялаў, якія патрабуюць хуткага перанясення ў камп’ютарны варыянт, выпрацоўка правілаў камп’ютарнага афармлення, падрыхтоўка базы дадзеных для электроннага архіва лабараторыі; праца з алічбаванымі аўдыя- і відэазапісамі.

Этап работы студэнтаў у лабараторыі

Віды работы:

– у рэгіянальным архіве: складанне рэестравых ведамасцей пэўнай вобласці. Сутнасць работы: студэнт поўнасцю праглядае матэрыялы кожнага сшытка ў папцы, сістэматызуючы матэрыялы па відах і жанрах, вызначаючы жанры, калі яны не вызначаны (з дапамогай кіраўніка). Пасля складае рэестравую ведамасць па наступных пунктах: нумар папкі, год экспедыцыі, населены пункт, віды і жанры фальклору, інфармант, збіральнік. Пры гэтым ажыццяўляецца падлік колькасці адзінак па кожным жанры і агульная колькасць фальклорных твораў, запісаных у пэўнай вёсцы;
– у жанравым архіве: разбор картак па тэматычным прынцыпе, функцыянальным і г. д. Самастойна студэнты могуць ажыццяўляць тэхнічныя і навуковыя віды работы: размяркоўваць карткі пэўнага жанру па адпаведных скрынях у шафах, праводзіць адбор варыянтаў аднаго і таго ж твора, весці ўлік рэгіянальнага распаўсюджання варыянтаў аднаго твора;

– у бабінным аўдыя(фона)архіве: праслухоўванне бабінных запісаў, маркіраванне матэрыялаў дрэннаякаснага гучання, алічбоўка бабінных запісаў, сканіраванне пашпартоў бабін і іх сістэматызацыя ў праграме «Microsoft Office Excel»;

– у камп’ютарным класе: тэхнічны набор неабходнай інфармацыі: напрыклад, інвентарызацыйных ведамасцей паступлення матэрыялаў у лабараторыю; нефарматных картак з фальклорнымі адзінкамі для шафаў жанравага архіва ў праграме «Microsoft Office Word»; рэестравых ведамасцей фальклорных матэрыялаў рэгіянальнага архіва ў праграме «Microsoft Office Excel»; састарэлых матэрыялаў для рэгіянальнага архіва; праца па праслухоўванні алічбаваных матэрыялаў бабіннага фонаархіва, разразанне песень на трэкі. Вызначэнне жанру алічбаваных разрэзаных песень – задача супрацоўнікаў лабараторыі.
Афармленне справаздачы і падвядзенне вынікаў фальклорнай практыкі

1. Афармляецца па пэўных крытэрыях і здаецца на праверку кіраўніку дзённік назіранняў па днях практыкі. Група прэзентуе свае запісы, робіць кароткі агляд па выніках уласнай працы.

2. Ацэнка працы практыкантаў кіраўніком.

3. Удзел у працы форума «Фальклор, час і мы», падрыхтоўка тэматычных газет па выніках правядзення ўласных экспедыцый (па жаданні).

Этапы правядзення фальклорнай практыкі ў лабараторыі

са студэнтамі завочнай формы навучання

Падрыхтоўчы этап:

1) знаёмства з архівамі лабараторыі (2 г. на групу);

2) правядзенне майстар-класаў па вызначэнні жанру фальклорнага твора (2 г. на групу);

3) індывідуальныя кансультацыі (пастаянна па меры звароту).

Уласна практыка ў лабараторыі:
1) складанне інвентарызацыйных ведамасцей уліку матэрыялаў з вызначэннем жанраў (рэгіянальны архіў);

2) рэтраканверсія (перанос рукапісных матэрыялаў у электронны фармат);

3) разразанне алічбаваных песень на трэкі;

4) іншая праца ў архівах (па вызначэнні супрацоўнікаў лабараторыі).

Альтэрнатыўная форма практыкі – творчая. Віды:
– падрыхтаваць ілюстраваны прыкладамі альбом па фальклоры пэўнай мясцовасці (з фотаздымкамі выканаўцаў, вёскі, прадметамі дэкаратыўна-прыкладнога мастацтва), можна ў выглядзе прэзентацыі; аформіць інфармацыю пра сябе як пра аўтара;

– зрабіць сваімі рукамі любы твор дэкаратыўна-прыкладнога мастацтва, звязаць яго з фальклорам (казкавы або песенны матыў ці сюжэт, парэміі, анекдоты, замовы і інш.), аформіць інфармацыю пра сябе як пра аўтара;

– прывезці з пэўнай мясцовасці любы артэфакт традыцыйнай беларускай культуры (ад адзення да прадметаў побыту і культуры) з абавязковым партфоліа дарыльшчыка: яго біяграфіяй (асноўныя вехі), апісаннем гісторыі з’яўлення артэфакта ў сям’і і моманту дарэння, прадстаўленнем адпаведных фотаздымкаў ці малюнкаў; аформіць інфармацыю пра сябе як збіральніка.
Творчая форма практыкі ацэньваецца вышэйшым балам – «10».
НАВУКОВАЯ  ДЗЕЙНАСЦЬ  ЛАБАРАТОРЫІ

1.  НАВУКОВЫЯ  ПРАЕКТЫ

Асноўным напрамкам навуковай дзейнасці лабараторыі да рэарганізацыі з’яўлялася праблематыка лакальна-рэгіянальнага вывучэння нацыянальнага фальклору. Гэта адлюстравана ў тэматыцы глабальных дзяржаўных пяцігадовых НДР, якія распрацоўваліся яшчэ ў навукова-даследчай лабараторыі і вызначалі яе навуковае развіццё 15 гадоў запар:

1) «Исследование современных процессов в белорусском фольклоре, его места в духовной жизни народа и его роли в создании художественной культуры общества эпохи развитого социализма» (1981 – 1985 гг.; навуковыя кіраўнікі – Вера Захарава і Ніл Гілевіч);

2) «Фольклорное наследие и его значение для современности» (1986 –1990 гг., навуковы кіраўнік Васіль Ліцьвінка);

3) «Региональная специфика белорусского фольклора и его место в современной культуре» (1991 – 1996 гг., навуковы кіраўнік Васіль Ліцьвінка).
Пасля 1995 г. у навукова-даследчай лабараторыі распрацоўваліся адна-, двух- і трохгадовыя навуковыя праекты, якія закраналі пытанні рэгіянальнай спецыфікі беларускага фальклору:

1) «Жанрава-рэгіянальнае адрозненне беларускага фальклору і яго месца ў сучасным адукацыйным і культурным працэсе» (1996 – 1998 гг., навуковы кіраўнік Васіль Ліцьвінка);

2) «Фальклор як сродак вучэбна-выхаваўчага працэсу» (1997 г.; навуковы кіраўнік Валянціна Трайкоўская);

3) «Фальклор запаведных і памежных з Расіяй, Польшчай і Літвой рэгіёнаў» (2000 – 2002 гг., навуковы кіраўнік Васіль Ліцьвінка);

4) «Даследаванне і рэканструкцыя фальклору і этнакультуры Чарнобыльскага рэгіёна» (2003 – 2005 гг., навуковы кіраўнік Васіль Ліцьвінка).

Тэматыка навуковых праектаў лабараторыі пасля яе рэарганізацыі закранула новыя напрамкі, а менавіта:

– сацыядынаміка фальклору;

– фенаменалогія фальклорных жанраў;

– фальклор і фэнтазі;

– індаеўрапейскія карані беларускага фальклору;

– сучасны гарадскі фальклор;

– інфармацыяйныя тэхналогіі ў захаванні і папулярызацыі матэрыялаў архіваў фальклорнай творчасці.

Пацвярджэнне таму – распрацоўка навуковых праектаў, якія выконваліся (і выконваюцца) супрацоўнікамі лабараторыі, сярод якіх як грантавыя 2-гадовыя тэмы, так і выкананне заданняў Дзяржаўнай праграмы навуковых даследаванняў, разлічаных на 5 гадоў:

1) 2006 – 2008 гг. – «Фальклор у сучаснай культуры беларускай моладзі» (перамога ў конкурсе грантаў Беларускага рэспубліканскага фонду фундаментальных даследаванняў «Навука 2006-М», навуковы кіраўнік – к.ф.н., дацэнт Таццяна Марозава);

2) 2008 – 2010 гг. – «Сучасны гарадскі фальклор Беларусі» (перамога ў конкурсе грантаў Беларускага рэспубліканскага фонду фундаментальных даследаванняў «Навука 2008-М», навуковы кіраўнік – к.ф.н., дацэнт Таццяна Марозава);

3) 2010 – 2012 гг. – «Фенаменалагічныя параметры жанраў фальклорнай няказкавай прозы» (перамога ў конкурсе грантаў Беларускага рэспубліканскага фонду фундаментальных даследаванняў «Навука 2010-М» навуковы кіраўнік – к.ф.н. Таццяна Лук’янава);

4) 2010 – 2015 гг. – «Захаванне і папулярызацыя архіваў фальклорнай творчасці Беларусі: канцэптуальныя асновы і метадычнае забеспячэнне» (навуковы кіраўнік – к.ф.н., дацэнт Таццяна Марозава). Дадзеная тэма была ўключана ў Дзяржаўную праграму навуковых даследаванняў на 2010 – 2015 гг.;

5) 2013 – 2015 гг. – «Беларускія і ведыйскія замовы: структура, вобразнасць, семантыка» (перамога ў конкурсе грантаў Беларускага рэспубліканскага фонду фундаментальных даследаванняў «Навука 2013-М», навуковы кіраўнік – уладальнік атэстата даследчыка Вера Дзянісенка);

6) 2016 – 2020 гг. – «Комплекснае даследаванне інтэграцыйных працэсаў у сферы слоўнага мастацтва беларусаў» (навуковы кіраўнік – к.ф.н., дацэнт Рыма Кавалёва). Дадзеная тэма ўключана ў Дзяржаўную праграму навуковых даследаванняў «Эканоміка і гуманітарнае развіццё беларускага грамадства» на 2016 – 2020 гг.;

7) 2017 – 2019 гг. – «Беларускі рускамоўны раман другой паловы ХХ стагоддзя: жанравыя разнавіднасці, формы, паэтыка» (перамога ў конкурсе грантаў Беларускага рэспубліканскага фонду фундаментальных даследаванняў «Навука 2017-М», навуковы кіраўнік – магістр філалогіі Вольга Палукошка).
У межах выканання названых тэм (і не толькі) супрацоўнікі лабараторыі прымалі актыўны ўдзел у навуковых канферэнцыях і сімпозіумах у Беларусі, Вялікабрытаніі (Уэльс, Шатландыя), Германіі, Расіі, Украіне.

Праца па заданні Дзяржаўнай праграмы навуковых даследаванняў Мінадукацыі і Акадэміі навук Республікі Беларусь «Захаванне і папулярызацыя фальклорных архіўных фондаў Беларусі: канцэптуальныя асновы і метадычнае забеспячэнне», разлічаным на 2011 – 2015 гг., дазволіла лабараторыі выпрацаваць інавацыйныя метады работы. Да іх ліку адносяцца:

1) правядзенне рэтраканверсіі папяровых і алічбоўкі стужкавых бабінных і аналагавых аўдыя- і відэазапісаў фальклорных матэрыялаў (рэтраканверсія – гэта перавод матэрыялаў на папяровых носьбітах у электронны варыянт захоўвання);

2) стварэнне электроннага архіва фальклорных матэрыялаў лабараторыі (пачынаючы з 2011 года; больш дакладна пра гэта будзе апісана ў раздзеле «Архіўная работа лабараторыі);

3) стварэнне эталоннага банка дадзеных фальклорных твораў розных жанраў з усіх раёнаў Беларусі (эталонны банк дадзеных гэта значыць узорны, паколькі, па-першае, змяшчае матэрыялы з усіх абласцей і раёнаў Беларусі, па-другое – змяшчае творы розных жанраў фальклору беларусаў). 

Дадзеная праца ажыццяўляецца ў цесным супрацоўніцтве з калегамі-праграмістамі з вучэбнага цэнтра інфармацыйных тэхналогій філалагічнага факультэта, якія дапамагаюць ажыццяўляць:

– алічбоўку стужкавых бабінных і аналагавых касетных запісаў са стварэннем рэестру алічбаваных матэрыялаў (з 2017 г. гэту працу ажыццяўляе падрыхтаваны супрацоўнік лабараторыі);

– працуюць з новым сайтам лабараторыі (стары быў закрыты з прычыны састарэлых тэхналогій яго стварэння, што ўскладняла абнаўленне інфармацыі; з 2011 г. гэтым займаецца падрыхтаваны супрацоўнік лабараторыі);
– працуюць над стварэннем базы дадзеных алічбаваных матэрыялаў па выніках алічбоўкі бабін, аналагавага аўдыя- і паперных носьбітаў (з 2011 г. базу адзеных жанравага архіва папаўняе падрыхтаваны супрацоўнік лабараторыі).

Арганізацыя такога супрацоўніцтва ажыццяўляецца ў межах афармлення супрацоўнікаў вучэбнага цэнтра інфармацыйных тэхналогій філалагічнага факультэта на сумяшчальніцтва ў штат лабараторыі фальклору як у вучэбную, так і ў навуковую часткі (з 2018 г. папаўненнем эталоннага мультымедыйнага банка дадзеных таксама будуць займацца супрацоўнікі лабараторыі).

2.  АРГАНІЗАЦЫЯ  НАВУКОВЫХ  КАНФЕРЭНЦЫЙ  І  СЕМІНАРАЎ

Лабараторыя чатыры разы выступіла самастойным арганізатарам правядзення міжнародных навуковых канферэнцый:

у 2004 г. – Міжнароднай фальклорна-этналінгвістычнай канферэнцыі «Праблемы ўсходнеславянскай этналінгвістыкі», прысвечанай 80-годдзю Мікіты Талстога (канферэнцыя ладзілася яшчэ на базе навукова-даследчай лабараторыі);

у 2005 г. – Міжнароднай навуковай канферэнцыі «Комплекснае даследаванне фальклору і этнакультуры Палесся», прысвечанай 220-годдзю Зарыяна Даленгі-Хадакоўскага;

у 2006 годзе – Міжнароднай навуковай канферэнцыі «Фальклор і этнакультура Палесся ў індаеўрапейскім кантэксце», прысвечанай 80-годдзю Анатоля Фядосіка;

у 2007 годзе – Міжнароднай навуковай канферэнцыі «Фальклорная спадчына Р. Шырмы і Г. Цітовіча: вопыт збіральніцкай, навуковай і папулярызатарскай дзейнасці ў кантэксце праблем адраджэння традыцыйнай культуры вёскі», прысвечанай 115-годдзю Рыгора Шырмы.

Разам з кафедрай тэорыі літаратуры лабараторыя на грамадскіх пачатках з 1999 года арганізуе правядзенне Шырмаўскіх чытанняў – Рэспубліканскай навуковай канферэнцыі, у якой прымаюць удзел усе зацікаўленыя асобы – ад вучня, студэнта, магістранта, аспіранта да доктара навук. Галоўны прынцып Шырмаўскіх чытанняў: не замыкацца ў коле толькі фалькларыстычных праблем, смела распрацоўваць інтэграцыйныя навуковыя напрамкі разам з прадстаўнікамі іншых дысцыплін. Самі чытанні ладзяцца ў гонар Рыгора Раманавіча Шырмы – удзячнага сына беларускага народа, выдатнага дзеяча беларускай культуры, фалькларыста, харавога дырыжора. Слова, якое гучала ў народных песнях, ён пераводзіў у надрукаваныя літары і ноты, а потым яно зноў ажывала ў спевах арганізаваных ім хораў створанай ім Дзяржаўнай акадэмічнай харавой капэлы, якая з 1978 г. носіць яго імя. Гэтай практычнай працай ён вылучаецца сярод простых збіральнікаў фальклору. У 70-я гады фалькларысты БДУ плённа супрацоўнічалі з Р. Р. Шырмам. Вынікам гэтага супрацоўніцтва стала кніга «Беларускі фальклор у сучасных запісах. Традыцыйныя жанры. Брэсцкая вобласць» (1973), заснаваная на запісах студэнтаў і выкладчыкаў філфака, рэдактарам якой ён стаў. Адпаведна мы разглядаем Шырмаўскія чытанні як універсальную форму навуковай і грамадзянскай свядомасці, як знак нашай асабістай адказнасці за захаванне светлай памяці Рыгора Раманавіча, як сродак актывізацыі навукова-даследчай дзейнасці студэнтаў Беларусі, як магчымасць навуковага дыялогу на роўных паміж студэнтамі, выкладчыкамі, навукоўцамі, паміж фалькларыстамі, мастацтвазнаўцамі, мовазнаўцамі і літаратуразнаўцамі.

Аргкамітэт Чытанняў дастаткова доўга – 3 гады – шукаў магчымасці да выдання матэрыялаў. Са згоды ўдзельнікаў было прынята рашэнне аб выданні навуковага зборніка за кошт саміх аўтараў. Так, першыя матэрыялы Шырмаўскіх чытанняў, і тое не ў поўным аб’ёме, былі надрукаваны ў зборніку артыкулаў «На хвалях філалогіі: даследаванні па тэорыі літаратуры і славянскай фалькларыстыцы» (2002). Яшчэ год спатрэбіўся на тое, каб вынайсці назву зборніка, ідэю якой – «Фалькларыстычныя даследаванні: кантэкст, тыпалогія, сувязі» – прапанавала дацэнт кафедры тэорыі літаратуры Рыма Кавалёва. Дзякуючы яе ініцыятыве, у 2004 годзе ў свет выйшаў першы выпуск «Фалькларыстычных даследаванняў», у якім упершыню былі змешчаны ўсе матэрыялы Шырмаўскіх чытанняў. З таго часу свет пабачылі ўжо 13 выпускаў навуковага зборніка, які нязменна выходзіць пад рэдакцыяй Рымы Кавалёвай, Вольгі Прыемка, Таццяны Марозавай, Таццяны Лук’янавай. За гэты час зборнік стаў візітнай карткай кафедры тэорыі літаратуры БДУ, аднак нязменна ён рыхтуецца пры актыўнай карэктарска-рэдактарскай падтрымцы супрацоўнікаў вучэбна-навуковай лабараторыі беларускага фальклору. «Фалькларыстычныя даследаванні» атрымалі вядомасць не толькі ў Беларусі, але і за яе межамі (Расія, Украіна, Польшча, Чэхія, Балгарыя, Нарвегія, Германія, ЗША, Канада і інш.). Аснову ФД (такая скарочаная назва зборніка таксама стала візітнай карткай), як правіла, складаюць матэрыялы Шырмаўскіх чытанняў, але не толькі: у гады, калі чытанні не ладзяцца, зборнік усё роўна выходзіць у свет.
У 2007 годзе кафедра тэорыі літаратуры, вучэбна-навуковая лабараторыя беларускага фальклору і кабінет-музей беларускай народнай культуры філалагічнага факультэта БДУ арганізавалі пасяджэнне навукова-метадычнага семінара «Праблема выкладання фальклору ў вну», прысвечанага 85-годдзю з дня нараджэння аднаго з заснавальнікаў фалькларыстычнай школы БДУ В. А. Захаравай. Мэтай правядзення семінара стала выпрацоўка творчых падыходаў да выкладання фальклорных дысцыплін у ВНУ і правядзення вучэбнай практыкі па фальклоры, абмен вопытам і метадычнымі напрацоўкамі ў дадзенай галіне.

Была прапанавана наступная тэматыка семінара:

1) Прынцыпы выкладання фальклору ў ВНУ.

2) Навуковае і метадычнае забеспячэнне вучэбнага працэсу.

3) Арганізацыя, правядзенне і метадычнае забеспячэнне вучэбнай практыкі па фальклору.

4) Прынцыпы арганізацыі архіўнай работы па захаванню фальклорных фондаў.

Да працы запрашаліся выкладчыкі фальклору і супрацоўнікі вучэбна-дапаможнай часткі, звязаныя з арганізацыяй і правядзеннем фальклорнай практыкі.

Праз 2 гады назва семінара была зменена на «Праблемы выкладання фальклору ў ВНУ і іншых навучальных установах», а яшчэ праз год – на «Праблемы выкладання фальклору, міфалогіі і этналогіі ў ВНУ і іншых навучальных установах». Такая эвалюцыя назвы ў досыць невялікі прамежак часу сведчыць аб тым, што семінар выклікаў у выкладчыцкай грамадскасці непаддзельную зацікаўленасць і стаў запатрабаваным, а разам з тым – адметнай і важнай з’явай. Усяго з 2007 па 2011 гады было арганізавана пяць семінараў, матэрыялы якіх друкаваліся ў зборніках навуковых артыкулаў «Фалькларыстычныя даследаванні».

Праз перапынак у 1 год, у 2013 годзе, кафедра тэорыі літаратуры, вучэбна-навуковая лабараторыя беларускага фальклору і студэнцкая навукова-даследчая лабараторыя «Фалькларыстыка» БДУ арганізавалі і правялі новы навукова-практычны семiнар «Сучасная фалькларыстыка, міфалогія, этналогія: пазітыўныя, негатыўныя, супярэчлівыя вектары руху».

Праблемнае поле семінара склалі наступныя пытанні:

1) Роля вучонага ў сучасным беларускім грамадстве: праблемы метадалогіі і методыкі навуковых даследаванняў.

2) Роля выкладчыка ў вучэбным працэсе: навуковае і метадычнае забеспячэнне заняткаў, вучэбныя планы, праграмы, рэальныя магчымасці, ЦТ і яго наступствы.

3) Тэмы, праблемы, матэрыялы, праз якія мы прайшлі ці сумніўна патлумачылі.

У рабоце пленарнага пасяджэння і круглага стала ўзялі ўдзел магістранты, выкладчыкі і навуковыя работнікі з пяці ВНУ рэспублікі (БДУ ў складзе філалагічнага і гуманітарнага факультэтаў; БДПУ імя М. Танка ў складзе факультэта беларускай і рускай філалогіі і міжуніверсітэцкай кафедры тэорыі і гісторыі культуры; БДУКіМ у складзе факультэта традыцыйнай народнай культуры і сучаснага мастацтва; БДАМ у складзе факультэта музычнага мастацтва; ГДУ імя Ф. Скарыны ў складзе філалагічнага факультэта), адной навуковай установы (ДНУ «Цэнтр даследавання беларускай мовы, літаратуры НАН Беларусі») і адной установы сярэдняй адукацыі (Мінскі абласны ліцэй).
З 2016 года на базе Вучэбна-навуковай лабараторыі беларускага фальклору функцыянуе Кансультацыйны цэнтр па праблемах фальклору. Асноўная мэта працы цэнтра – распаўсюджанне ведаў пра народную культуру і папулярызацыя народнай творчасці. У кола навуковых інтарэсаў даследчыкаў, якія супрацоўнічаюць з цэнтрам, уваходзяць наступныя пытанні: 

– гісторыя, сучасны стан і перспектывы развіця фалькларыстыкі;

– параўнальная фалькларыстыка;

– міфафалькларыстыка;

– этнафалькларыстыка;

– сацыяфалькларыстыка;

– гендарная фалькларыстыка;

– псіхафалькларыстыка;

– інтэграцыйная фалькларыстыка;

– методыка выкладання фалькларыстыкі.

Супрацоўнікі Вучэбна-навуковай лабараторыі беларускага фальклору і фалькларысты кафедры тэорыі літаратуры філалагічнага факультэта БДУ праводзяць індывідуальныя кансультацыі і адкрытыя семінары для ўсіх жадаючых: навучэнцаў сярэдніх і вышэйшых навучальных устаноў, магістрантаў і аспірантаў, настаўнікаў, журналістаў, пісьменнікаў і інш. Прыблізная тэматыка заняткаў: 

– нацыянальная адметнасць фальклору;

– тэорыя фальклору;

– гісторыя фальклору;

– фальклор і міфалогія;

– фальклор і літаратура;

– этнаграфічныя сувязі фальклору;

– спецыфіка фальклорных жанраў;

– фальклор і выяўленчае мастацтва;

– фальклор у сучасным свеце і інш.

3. ФАЛЬКЛАРЫСТЫЧНАЯ  НАВУКОВАЯ  ШКОЛА
(даведка)
У лабараторыі атрымала сваё станаўленне фалькларыстычная навуковая школа.

Год стварэння школ ы – 1970.

Заснавальнікі – Вера Анісімаўна Захарава, кандыдат філалагічных навук, дацэнт; Ніл Сымонавіч Гілевіч, народны паэт Беларусі.

Навуковы кіраўнік у цяперашні час – Рыма Мадэстаўна Кавалёва, кандыдат філалагічных навук, дацэнт, вядучы навуковы супрацоўнік вучэбна-навуковай лабараторыі беларускага фальклору кафедры тэорыі літаратуры філалагічнага факультэта БДУ.

Навуковыя напрамкі школы:

– лакальна-рэгіянальнае вывучэнне нацыянальнага фальклору: кантэкст, тыпалогія, сувязі (жанры, віды, паэтыка, міфасемантыка). Распрацоўваецца з часу заснавання і па сённяшні дзень. Тэарэтычны падмурак заклалі к.ф.н., дацэнты В. А. Захарава, Р. М. Кавалёва;

– адукацыйна-культуралагічная інтэрпрэтацыя фальклору як асновы этнічнай і традыцыйнай культуры народа, вызначэнне яе самабытнасці сярод славянскіх і індаеўрапейскіх народаў. Напрамак распрацоўваўся на працягу 1981–2005 гг. Тэарэтычны падмурак заклаў к.ф.н. В. Дз. Ліцьвінка. Напрамак уключае ў сябе наступныя аспекты:

– даследаванне ўзроўняў інтэрпрэтацыі фальклору ў адукацыі і культуры; аналіз форм і метадаў выкарыстання фальклору ў разнастайных узроставых (дзіцячых, маладзёжных і студэнцкіх, старэйшых), вясковых і гарадскіх, рознанацыянальных фальклорных калектывах;

– даследаванне дзейнасці рокфолькгуртоў; аналіз форм і мастацкіх узроўняў інтэрпрэтацыі фальклору ў друку, перыядычных выданнях, на радыё і тэлебачанні;
– этналінгвістыка: распрацоўваўся на працягу 1986–1996 гг. Тэарэтычны падмурак заклаў к.ф.н., дацэнт М. П. Антропаў;
– сацыяфалькларыстыка: пачаў распрацоўвацца з 2003 г. Тэарэтычны падмурак заклалі к.ф.н., дацэнты Р. М. Кавалёва, Т. А. Марозава;

– сучасны гарадскі фальклор: пачаў распрацоўваецца з 2006 г. Тэарэтычны падмурак заклалі к.ф.н., дацэнты В. В. Прыемка, Т. А. Марозава, к.ф.н. Т. В. Лук’янава.

Падрыхтавана 8 кандыдатаў навук:

Р. І. Яраслаўцава, В. Дз .Ліцьвінка, Р. М. Кавалёва, Л. Л. Ермакова – навуковы кіраўнік дацэнт В. А. Захарава;

В. В. Прыемка, Т. А. Марозава, Т. В. Лук’янава, С. В. Шамякіна – навуковы кіраўнік дацэнт Р. М. Кавалёва.

Цяпер на філалагічным факультэце БДУ працуюць 5 прадстаўнікоў навуковай школы: к.ф.н., дацэнты Р. М. Кавалёва, В. В. Прыемка, Т. А. Марозава, Т. В. Лук’янава, к.ф.н. С. В. Шамякіна.
Асноўныя навуковыя дасягненні навуковай школы:

– выпрацавана канцэпцыя фальклорнага працэсу як адзінства лакальна-рэгіянальных парадыгм;

– распрацавана метадалогія параўнальна-семантычнага вывучэння паэтыкі лакальна-рэгіянальных парадыгм у кантэксце нацыянальнай традыцыі;

– абгрунтавана рытуальна-магічная канцэпцыя генезісу паэтычнай тропікі;

– выпрацавана методыка навуковага даследавання гістарычна рознастадыяльных абрадавых парадыгм аднаго рэгіёна;

– распрацавана канцэпцыя новага напрамку ў фалькларыстыцы – сацыяфалькларыстыкі;

– сістэматызаваны і ўведзены ў навуковы ўжытак творы сучаснага гарадскога фальклору.

Традыцыі навуковай школы:

рэгулярнае (пачынаючы з 1999 г.) правядзенне Шырмаўскіх навуковых чытанняў (з 2013 г. Чытанні ладзяцца праз год);

на працягу вучэбнага года (кожны тыдзень) правядзенне навукова-метадычных семінараў «Праблемы фалькларыстыкі» (пачынаючы з 1997 г.);

рэгулярная (раз на год, па вераснях) арганізацыя круглых сталоў «Беларускі фальклор у прасторы і часе нацыянальнай культуры» (з 2016 г. круглы стол рэарганізаваны ў форум «Фальклор, час і мы») і фальклорных фэстаў (з 2000 г. па 2015 гг.);
правядзенне Рэспубліканскіх навукова-метадычных семінараў («Праблемы выкладання фальклору ў ВНУ і іншых навучальных установах» (з 2007 г. па 2011 гг. назва семінара ўдакладнялася, гл. вышэй у гжтым жа раздзеле).

Беларускі дзяржаўны ўніверсітэт.

Пасведчанне аб дзяржаўнай рэгістрацыі выдаўца, вытворцы, 
распаўсюджвальніка друкаваных выданняў № 1/270 ад 03.04.2014.

Пр. Незалежнасці, 4, 220030, Мінск.

Надрукавана з арыгінал-макета заказчыка

на капіравальна-множыльнай тэхніцы

филалагічнага факультэта

Беларускага дзяржаўнага ўніверсітэта.

Вул. К. Маркса, 31, 220030, Мінск.
� 2005 год – год рэарганізацыі навукова-даследчай лабараторыі беларускага фальклору і дыялекталогіі БДУ у вучэбна-навуковую лабараторыі беларускага фальклору пры кафедры тэорыі літарутры БДУ.


� З 2014 года далейшай апрацоўкай матэрыялаў архіва займаюцца спецыялісты – філологі-фалькларысты лабараторыі.


� Алічбоўваць аўдыёзапісы на бабінах з архіва аўдыёзапісаў лабараторыі пачалі яшчэ супрацоўнікі навукова-даследчай лабараторыі беларускага фальклору і дыялекталогіі БДУ на пачатку 2000-х гадоў.


� З 2014 г., у адпаведнасці з пастановай Міністэрства адукацыі Рэспублікі Беларусь, студэнты спецыяльнасці «Славянская філалогія» фальклорную практыку не праходзяць.


� Тут і далей аўтары дапаможніка прэзентуюць уласны вопыт правядзення фальклорнага практыкуму і фальклорнай практыкі на базе вучэбна-навуковай лабараторыі беларускага фальклору БДУ. З 2015 года фальклорны практыкум і з 2014 года – фальклорная практыка праводзяцца фалькларыстамі кафедры тэорыі літаратуры, што звязана з унясеннем адпаведных гадзін у іх працоўную нагрузку.


� Супрацоўнікі лабараторыі на працягу года працуюць у архівах і дакладна ведаюць, якія формы работ з’яўляюцца найбольш эфектыўнымі падчас студэнцкай практыкі.


� Больш падрабязна пра віды працы ў рэгіянальным архіве будзе апісана ў раздзеле ІІІ «Архіўная работа ў лабараторыі».


� Цяпер гэтым займаецца метадыст лабараторыі, які атрымаў адпаведную падрыхтоўку.


� Падрабязней пра базу дазеных жанравага архіва гл. у раздзеле «Архіўная работа».


� Набор рэестравых ведамасцей студэнтамі скончаны ў 2012 г. Цяпер рэестравыя ведамасці ўліку трапіўшых на захаванне ў лабараторыю матрыялаў ажыццяўляецца супрацоўнікамі лабараторыі.


� Нагадаем, што з 2014 года студэнты спецыяльнасці «Славянская філалогія», у адпаведнасці з пастановай Міністэрства адукацыі РБ, вызвалены ад праходжання фальклорнай практыкі, аднак гэтыя змены ў Агульнаадукацыйным стандарце пакуль не адлюстраваны.


� Тыпавая праграма па фальклорнай практыцы была падрыхтавана калектывам аўтараў у складзе кандыдатаў філалагічных навук, дацэнтаў В. В. Прыемка, Т. А. Марозавай і Л. В. Камлюк-Ярашэнка восенню 2014 года і на дадзены момант праходзіць неабходныя этапы рэкамендацыі да друку. Паколькі частка па арганізацыі практыкі ў лабараторыі падрыхтавана к.ф.н., дацэнтам Т. А. Марозавай, мы палічылі магчымым прадставіць адпаведны ўрывак з тыпавой праграмы ў дадзеным выданні

